title: Shane Haboucha

text: Shane Edouard Haboucha (s. 27. marraskuuta 1990 Los Angeles, Kalifornia, Yhdysvallat) on amerikanjuutalainen näyttelijä.


title: Shane Haboucha

text: Haboucha on esiintynyt muun muassa sarjoissa CSI, Teho-osasto, Everwood ja Ilman johtolankaa. Haboucha asuu Irvinessä, Kaliforniassa perheensä ja kahden koiransa, kissansa ja liskonsa kanssa.


title: Ireneusz Jeleń

text: Ireneusz Jeleń (s. 9. huhtikuuta 1981 Cieszyn) on puolalainen jalkapalloilija. Pelipaikaltaan hän on hyökkääjä.


title: Ireneusz Jeleń

text: Vuosina 2002–2006 Jeleń pelasi kotimaassaan Wisła Płockin joukkueessa, jossa hän sadassa ottelussa teki 45 maalia. 28. heinäkuuta 2006 Jeleń allekirjoitti sopimuksen ranskalaisseura AJ Auxerren kanssa, ja hän teki ensimmäisen maalinsa seuran riveissä 9. syyskuuta Monacoa vastaan.


title: Ireneusz Jeleń

text: Jeleń on pelannut Puolan jalkapallomaajoukkueessa 12 ottelua tehden niissä kaksi maalia. Hän kuului Puolan joukkueeseen Saksassa pidetyissä jalkapallon maailmanmestaruuskilpailuissa 2006 ja oli yksi vaisusti pelanneen joukkueen parhaista pelaajista.


title: 1,1,2-trikloorietaani

text: 1,1,2-trikloorietaani (CHCl), josta käytetään myös nimiä vinyylitrikloridi ja beta-trikloorietaani on orgaaninen liuotin, joka normaaliolosuhteissa on olomuodoltaan väritön neste, jolla on tunnusomainen haju. 1,1,2-trikloorietaanin rakennekaava on CHClCHCl, moolimassa 133,4 g/mol, sulamispiste −36 °C, kiehumispiste 114 °C, suhteellinen tiheys 1,44 g/cm (vesi = 1,0 g/cm) ja CAS-numero 79-00-5. 1,1,2-trikloorietaani ei liukene veteen.


title: Aapajärvi

text: Aapajärvi on sekä Tornion suurin järvi että 128 asukkaan kylä. Se sijaitsee noin kymmenen kilometrin päässä Karungin kylän keskustasta sisämaahan päin. Tornion keskustaan Aapajärveltä on matkaa 38 kilometriä. Kylän asutus sijaitsee Aapajärven rannalla, sen länsi- ja pohjoisrannoille levittäytyen.


title: Aapajärvi

text: Pienen järven pinta-ala on 106,9 hehtaaria, suurin syvyys 4,7 metriä ja rantaviivan pituus 10,1 kilometriä. Järveen on istutettu planktonsiikaa ja pohjasiikaa. Järvi kuuluu Tornionjoen päävesistöön, ja sen keskisyvyys on 1,4 metriä. Suurin syvyys on 4,7 metriä.


title: Aapajärvi

text: Lapissa on kaksi Aapajärveä, toinen Pelkosenniemellä.


title: Ur-Nammu

text:
Ur-Nammu (n. 2047-2030 eaa. lyhyt kronologia, 2112–2095 keskipitkä kronologia, hallitsi 18 vuotta) oli Urin kolmannen dynastian ensimmäinen kuningas. Hänen nimensä oli suoraan sumerilainen, toisin kuin seuraajiensa. Urin kolmannen dynastian hallitusaikaa kutsutaan Sumerin renessanssiksi ja Ur-Nammua pidetään sen isänä.
Ur-Nammu alkoi rakennuttaa kuun jumala Nannalle pyhitettyä Urin suurta zikkuratia.
Ur-nammun puoliso oli Urukin kuninkaan Utuhengalin tytär.
Ur-Nammun kuoli sotartkellä nykyisessä Iranissa gutilaisa vastaan. Hänen jälkeensä
valtaistuimella nous hänen poikansa Shulgi.


title: Ur-Nammu

text:
Ur-Nammu (myös: Ur-Namma, Ur-Engur, Ur-Gur) valtasi Lagašin ja kukisti aiemmat isäntänsä Urukissa. Hän ulotti valtansa myös Eriduun. Hänet kruunattiin Nippurissa. Ur-Nammun uskotaan teettäneen rakennelmia ainakin kaupungeissa Nippur, Larsa, Kiš, Adab ja Umma.
Ur-Nammu rakennutti monia porraspyramiditemppeleitä, joista kuuluisin on Urin zikkurrat.
Ur-Nammu kuoli sotaratkellä gutilaisia vastaan Iranin vuoristossa, kun hänen armeijansa hylkäsi hänet.


title: Ur-Nammu

text:
Sumerilaisen renessanssin aikana kuninkaat joutuivat käymään usein sotia kapinallisia vasallejaan vastaan, mutta heidän aikanaan sumerilainen kulttuuri kohosi uuteen kukoistukseensa. Babylonian talouselämää ei ehkä tunneta miltään muulta ajalta niin tarkasti, koska joka ikinen kauppa tallennettiin silloin savitauluille. Kaunokirjallisuus saavutti siihenastisen huippunsa, temppeleitä ja julkisia rakennuksia pystytettiin runsaasti.
Ur-Nammun säädettyä hyvät lait, ihmiset elivät taloudellista nousukautta ja näyttivät olleen onnellisia ja tyytyväisiä.


title: Ur-Nammu

text: Lakeja kutsutaan Ur-Nammun lakikoodeksiksi, joka on maailman vanhin tunnettu lakikokoelma, jopa yli kolmesataa vuotta vanhempi kuin Hammurabin vastaava tunnettu teos.


title: Ur-Nammu

text:
Ur-Nammun laista tuli esikuva kaikille myöhemmille itämaisille lakikokoelmille. Sen käyttämää kaavaa – esipuhe, lait, epilogi – jäljittelivät myöhemmin Eshnunnan, Lipit-Ishtarin ja Hammurabin lakikokoelmat.
Ur-Nammu määräsi hävitettäväksi kunnottomat kansalaiset, eli kuten sumerilainen teksti kertoo, lampaitten, härkien ja aasien "kahmijat". Hän piti huolta siitä, että orvot eivät joutuneet rikkaan väärinkäyttämäksi ja "leski ei joutunut mahtavan saaliiksi". Lakikokoelma on turmeltunut muilta osin pahasti, mutta on saatu selville, että se sisältää kuninkaan viestin siitä, että hän on varmistanut oikeuden maassa sekä edistänyt kansalaisten hyvinvointia laeilla. Itse laeista on säilynyt vain viisi pykälää, ja nekin ovat vain jokseenkin varmasti oikein tulkittuja. Yksi käsittelee niin kutsuttua vesikoetta: syytetyn syyllisyyden todetaan heittämällä hänet veteen. Toinen taas käsittelee orjan palauttamista omistajalleen. Seuraavat kolme tulkittavaa lakia ovat erittäin tärkeitä ihmiskunnan yhteiskunnallisen historian kannalta. Niistä selviää, että sumerit olivat hylänneet kostoperiaatteen jo 2100 eaa. , eli Raamatusta myöhäisemmiltä ajoilta tuntemamme "silmä silmästä, hammas hampaasta" oli heille tuntematon. Sumerien mukaan ruumiin vioittaminenkin voitiin sovittaa rahasakoilla. Ankariakin lainkohtia oli, ja orjan asema oli huono. Murhasta ja ryöstöstä teloitettiin.. Kuolemantuomio tuli myös neisytvaimoon sekaantumisesta. Mutta jos vaimo oli miesorjan, selvisi 5 hopeasekelin sakoilla. Jos nainen teki arviorikoksen, hänet sai surmata, mutta mies päästettiin vapaaksi.


title: Jalkaväkirykmentti 34 (talvisota)

text: Jalkaväkirykmentti 34 eli JR 34 oli Sortavalan sotilaspiirin 9.-11. lokakuuta 1939 välisenä aikana Sortavalan - Jaakkiman alueella perustama rykmentti eli sen perustaminen tapahtui siis jo ennen YH:n nimellä 14.10.1939 aloitettua liikekannallepanoa. Rykmentti kuului 12. divisioonaan, jota komensi eversti Lauri Tiainen.


title: Jalkaväkirykmentti 34 (talvisota)

text:
Rykmentti keskitettiin tulevalle toiminta-alueelleen Laatokan Karjalaan (Loimolaan) 12. lokakuuta 1939. Se pyrittiin saamaan määrävahvuiseksi, mutta varsinkaan kaluston osalta siihen ei päästy puolustusvoimien kalustopulan johdosta.
Suomen ja Neuvostoliiton välisen talvisodan taistelut taukosivat 12. maaliskuuta tehdyn Moskovan rauhan perusteella seuraavana päivänä 13. maaliskuuta klo 11.


title: Jalkaväkirykmentti 34 (talvisota)

text: Rykmentti vetäytyi rauhansopimuksen mukaisesti IV armeijakunnan mukana uudelle valtakunnanrajalle 15. maaliskuuta klo 10 ja 25. maaliskuuta klo 20 välisenä aikana. Rauhansopimuksessa vetäytymismatkaksi oli määritelty vähintään 7 kilometriä vuorokaudessa.


title: Jalkaväkirykmentti 34 (talvisota)

text: Joukkojen kotiuttamista ei aloitettu vielä tämänkään jälkeen, vaan asteittain siten, että ensin lomautettiin mm. maatalousväestöä lähestyvien kevättöiden vuoksi. Aluksi ei myöskään puhuttu kotiuttamisesta, vaan lomauttamisesta, jotta miehien nopea uudelleen kutsuminen palvelukseen olisi ollut mahdollista. Lomauttamiset alkoivat vanhimmista ikäluokista 15. huhtikuuta ja päättyivät pääosin kesäkuun puoleenväliin mennessä.


title: Leveämiekka

text: Leveämiekka on 1600-luvulla kehitetty miekkatyyppi. Se on raskas- ja leveäteräinen. Siinä on "basket hilt" -käsisuojus ja sitä pidetään yhdellä kädellä. Aina leveämiekassa tosin ei ollut käsisuojusta tai sitten siinä oli jokin muuntyyppinen suojus.


title: Puvustaja

text: Puvustaja-työnimike viittaa teatterin puolella pukusuunnittelijaan. Elokuvassa vastaava pukusuunnittelija on työnimikkeeltään pukusuunnittelija. Elokuvassa puvustaja työskentelee pukusuunnittelijan assistenttina. Puvustaja ei ole ompelija, kuten yleisesti luullaan. Puvustaja työskentelee teatterissa läheisesti ohjaajan, dramaturgin, lavastajan, valosuunnittelijan, näyttelijöiden ja maskeeraajan kanssa, mutta tekee itsenäistä taiteellisesti päävastuullista työtä, kuten virallinen määritelmä kuuluu. Elokuvassa puvustaja toimii pukusuunnittelijan oikeana kätenä, ja vastuualue on pienempi. Elokuvassa puvustaja voi hoitaa pukuvaihdot ja kuvausjatkumon, sekä auttaa pukusuunnittelijaa puvuston hankkimisessa.


title: Puvustaja

text: Puvustajaksi koulutetaan eri tasoisissa oppilaitoksissa ja ammattikorkeakouluissa. Aalto-yliopiston taiteiden ja suunnittelun korkeakoulussa on oma koulutusohjelma, josta valmistuu kandidaatteja ja maistereita, siis esittävän taiteen pukusuunnittelijoita.


title: Puvustaja

text: Pukusuunnittelun koulutus Aalto-yliopistossa


title: Smash ASEM

text: Smash ASEM oli helsinkiläisten anarkistien lauantaiksi 9. syyskuuta 2006 koolle kutsuma "mielenosoitus Aasian ja Euroopan maiden huippukokousta (ASEM) vastaan". Mielenosoitus ei kuitenkaan ehtinyt alkaa, koska noin 200 mellakkapoliisia apunaan rajavartiolaitos ja satoja muita poliiseja saartoi kaikki taidemuseo Kiasman edessä olleet, jolloin piirityksen sisään jäi useiksi tunneiksi myös sivullisia. Mielenosoitusta varten paikalle saapuneita oli järjestäjien mukaan noin 300, mutta tiedotusvälineissä esiintyi myös huomattavasti pienempiä arvioita. Poliisi laski videolta, että saarrosta poistui yli 500 henkilöä. Mielenosoituksen kotisivuilla tapahtumaa kutsuttiin poliisien mielenosoitukseksi.


title: Smash ASEM

text: Lievää levottomuutta alkoi esiintyä väkijoukossa piirityksen jälkeen, ja poliisi otti Kiasman edestä ja lähistöltä illan aikana kiinni yhteensä 136 ihmistä epäiltyinä "virkamiehen väkivaltaisesta vastustamisesta, väkivaltaisen mellakan johtamisesta ja mellakoinnista." Pidätettyjen joukossa oli muun muassa kaksi kaupunginvaltuutettua ja Suomen Kuvalehden lehtikuvaaja. Poliisi perusteli toimiaan suojelupoliisilta saamillaan ennakkotiedoilla, joiden mukaan kyseessä ei olisi ollut mielenosoitus vaan mellakka, sekä sillä, ettei järjestäjiin saatu toivotunlaista neuvotteluyhteyttä.


title: Smash ASEM

text: Suomen valtiojohto kiitteli poliisin toimintaa, mutta poliisi sai osakseen myös voimakasta kritiikkiä, jota herätti varsinkin sivullisten kohtelu. Eduskunnan oikeusasiamiehelle tehtiin poliisin toimista yli 60 kantelua, mitä luonnehdittiin erittäin poikkeukselliseksi. Apulaisoikeusasiamies Jukka Lindstedtin ratkaisun mukaan poliisi menetteli osin lainvastaisesti Smash ASEM -mielenosoituksen yhteydessä. Lindstedt antoi kiinniotoista neljä huomautusta.


title: Smash ASEM

text: Helsingin poliisi ilmoitti helmikuussa 2007 epäilevänsä 86:ta Smash ASEMissa kiinniotettua rikoksista. Syyttäjä nosti syytteet 86 henkilöä vastaan. Syytteet vastasivat poliisin epäilyjä ja vaihtelivat yksittäisestä ampuma-aserikoksesta, useasta väkivaltaisesta mellakasta ja virkamiehen väkivaltaisesta vastustamisesta lievempiin, kuten haitantekoon virkamiehelle, laittomaan naamioitumiseen ja niskoitteluun poliisia vastaan. Joulukuussa Helsingin käräjäoikeus tuomitsi 22 vastaajaa väkivaltaisuuksista sakkoihin tai enimmillään puolen vuoden ehdollisiin rangaistuksiin ja 36 vastaajaa lievemmistä rikoksista sakkoihin. Tuomittujen joukossa oli muun muassa entinen vihreiden kansanedustaja Ville Komsi ja Suomen Kuvalehden valokuvaaja Markus Pentikäinen.


title: Smash ASEM

text: Kutsun Smash ASEM -mielenosoitukseen – ASEMin edustamaa kansainvälistä järjestystä "murskaamaan" (englanniksi "smash") – esitti niin sanottu "Dongzhou koalitio", joka ilmoitti yhteystiedoikseen helsinkiläisen Anarkistisen Toiminnan sähköpostiosoitteen. Dongzhoulla viitattiin eteläkiinalaiseen rannikkokylään, jonka asukkaat ottivat yhteen turvallisuusjoukkojen kanssa joulukuussa 2005. Kutsussa kerrottiin muun muassa Kiinan kansantasavallan, Burman ja Vietnamin ihmisoikeusloukkauksista ja väitettiin, etteivät nämä kiinnosta Euroopan unionin johtoa, koska ihmisoikeuksia ei ollut otettu kokouksen asialistalle. Jälkikäteen ilmoitettiin, ettei Dongzhou koalitio ollut anarkistinen, vaan tilapäinen epämuodollinen ryhmä, joka oli avoin niille, jotka "yhtyivät mielenosoituksen julistukseen ja jotka sitoutuivat olemaan tuomatta paikalle puoluepoliittisia tunnuksia".


title: Smash ASEM

text: Suurin huomio mielenosoituskutsussa kohdistui sen viimeiseen kappaleeseen, jossa puhuttiin "sekasorron" tuomisesta Helsingin kaduille. Kutsun englanninkielisessä versiossa käytettiin sanaa "disorder" ja ruotsinkielisessä sanaa "kaos". Myös poliisi perusteli mittavia turvatoimiaan juuri aikeilla aiheuttaa sekasortoa. Kappale kokonaisuudessaan kuului:


title: Smash ASEM

text: Tapahtuneen jälkeen järjestäjät täsmensivät, että sekasorto voidaan ymmärtää lentävien pullojen lisäksi huono-osaisten ongelmien tuomisena julkisuuteen, jolloin näistä tulee myös johtajien ongelmia. Järjestäjät ilmoittivat luottaneensa osanottajien harkintakykyyn käytettävien toimintatapojen suhteen.


title: Smash ASEM

text: Mielenosoituksen järjestäjät täsmensivät motiivejaan "Me haluamme kaiken!" -tiedotteessa, jota jaettiin esimerkiksi aiemmin lauantaina 9. syyskuuta pidetyssä Helsinki 2006 -verkoston järjestämässä mielenosoituksessa. Tiedotteessa ei puhuttu sekasorron aiheuttamisesta, vaan siinä lähinnä kritisoitiin Euroopan unionia, Kiinan kansantasavaltaa ja näiden liittolaisiksi Suomessa miellettyjä. Osansa sai myös rauhanomaisuutta ja yhteistyötä poliisin kanssa korostanut Helsinki 2006 -verkosto. Tiedotteen laatijat (Dongzhou koalitio) julistivat tukijoillaan olevan "enemmän yhteistä Kiinassa päivittäin mellakoivien pienviljelijöiden ja hikipajojen työläisten kanssa kuin vallanpitäjien kanssa, tai heidän kanssaan jotka kahlitsevat protestinsa raameihin joissa vallanpitäjät pitävät niitä vaarattomina".


title: Smash ASEM

text: Mielenosoituksesta tehtiin edellisenä päivänä kokoontumislain 7 §:n vaatima ilmoitus, jossa kerrottiin marssin suunniteltu reitti Kiasmalta Messukeskukselle. Poliisi ilmoitti neuvotelleensa perjantaina järjestäjien kanssa ja järjestäjien mukaan neuvotteluja käytiin mielenosoituksen ilmoittajan kanssa myös lauantaina Kiasman edustalla. Poliisi totesi jälkeenpäin, ettei tehty ilmoitus ollut asianmukainen. Puutteena nähtiin, ettei ilmoituksen tekijä ollut tapahtuman virallinen järjestäjä eikä kulkueen reitti myöskään sopinut poliisille. Järjestäjät kertoivat kieltäytyneensä poliisin perjantaina esittämistä neuvotteluista "edustajien" välillä, koska he eivät uskoneet edustajien voivan neuvotella kaikkien järjestäjien puolesta. Poliisi ei myöskään ilmoittanut vaihtoehtoista reittiä, josta olisi voitu neuvotella kaikkien järjestäjien kesken.


title: Smash ASEM

text: Mielenosoituksen oli mainostettu alkavan kello 17.45, jolloin Kiasman eteen oli kerääntynyt runsaasti asiasta jollakin tavalla kiinnostuneita. Varsinaisen mielenosoituksen lisäksi yleisön kiinnostusta lisäsi poliisien suuri lukumäärä sekä hiphop-artistit Asa ja Julma-Henri, joiden oli mainostettu esiintyvän tapahtuman yhteydessä. Poliisi käännytti kuitenkin äänentoistolaitteita sisältäneen auton pois sen pyrkiessä paikalle ennen klo 17.30.Kustaa Hulkko: Helsingin henki (Suomen Kuvalehti 37/2006) Myös paikalla olleiden henkilötietoja tarkastettiin jo ennen tapahtuman suunniteltua alkua. Poliisi yritti myös etsiä jonkinlaisia johtajia, joiden kanssa se olisi halunnut sopia esimerkiksi paikalle asetettavista järjestyksenvalvojista.


title: Smash ASEM

text: Kun poliisi ei saanut mielenosoituksen järjestäjiin haluamansa kaltaista neuvotteluyhteyttä, se saartoi kaikki Kiasman edessä olleet hieman kuuden jälkeen. Ennen saartoa poliisit katosivat hetkeksi alueelta, mutta pian paikalle saapui ainakin neljä linja-autollista mellakkapoliiseja täydessä varustuksessa (kuva 1). Nämä muodostivat saartorenkaan Postitalon nurkasta Kiasman kulmaan. Toinen poliisiketju sulki Sanomatalolle johtavan tienpätkän.


title: Smash ASEM

text: Osa mielenosoitusta varten kokoontuneista yritti noin kymmenen minuuttia saarron toteuttamisen jälkeen poistua paikalta Postitalon vierestä rynnäköllä.. Epäonnistuneen yrityksen jälkeen poliisia kohti heitettiin joitakin esineitä ja näitä kasteltiin vesipyssyillä. Tämän jälkeen kello 18.20 poliisi ilmoitti keskeyttävänsä alkaneeksi tulkitsemansa mielenosoituksen järjestyshäiriöiden vuoksi ja kertoi valmistautuvansa voimankäyttöön.


title: Smash ASEM

text: Piirityksen sisälle jääneillä sadoilla ihmisillä ei ollut käytännössä mahdollisuutta päästä pois alueelta, vaikka poliisi kehotti useasti hajaantumaan. Viranomaisten äänentoisto oli riittämätöntä, ja moni saarretuista kuuli hajaantumiskäskyn vasta kauan saarron jälkeen. Ulos pääsi aluksi vain joitakin yksittäisiä ihmisiä, kuten vanhuksia, jotka poliisi arveli vaarattomiksi. Suurin osa saarretuista otti tilanteen rauhallisesti, mutta osa heitteli välillä pulloja kohti poliiseja. Monet antoivat poliisien kuulla, mitä mieltä näistä olivat. Liian lähelle poliisirivistöä uskaltautuneita vedettiin yksitellen pois ja heidät vietiin tarkoitukseen varattuihin linja-autoihin. Lopulta, kahdeksan jälkeen, poliisi alkoi päästää ihmisiä rivakammin ulos rivistönsä yhdestä päästä. Ihmisille kerrottiin, että nämä syyllistyvät rikokseen, elleivät poistu paikalta. Poliisi kuvasi kaikki saarrosta pois päästetyt ja vaati kertomaan nimen sekä tarkasti ihmisten kassit. Osalle esitettiin lisäkysymyksiä.


title: Smash ASEM

text:
Yli kolme tuntia kestäneen piirityksen aikana poliisia kohti heitettiin lukuisia pulloja. Viisi ihmistä loukkaantui lievästi. Levottomuuksia aiheuttivat saarrettujen lisäksi poliisin massiivisesta operaatiosta närkästyneet kaupunkilaiset saarron ulkopuolella. Poliisin toteutettua saarron paikalle kerääntyi lisää uteliaita ihmisiä seuraamaan tilannetta. Poliisin päätettyä työntää nämä kauemmas saarretuista (kuva 2.) provosoitui osa jälleen heittämällä pulloja poliiseja kohti.
Poliisi kertoi aluksi, että sen päälle olisi lentänyt pullojen lisäksi bensiiniä, mutta tästä ei puhuttu myöhemmin. Helsingin Sanomien mukaan yhdessä vesipyssyssä olisi ollut tuntematonta ainetta, joka tukki poliisien hengitystiet.


title: Smash ASEM

text: Poliisi otti illan aikana kiinni 136 ihmistä, joista Helsingin Sanomien mukaan 20 päätettiin sunnuntaina pidättää. Rikosylitarkastaja Jouko Salon mukaan pidätettyjä oli maanantaiaamuna vielä 31. Suurin osa pidätetyistä kuitenkin vapautettiin iltaan mennessä ja viimeinenkin tiistaiaamuna. Kiinni otettujen joukossa oli suomalaisten lisäksi joitakin ulkomaalaisia.


title: Smash ASEM

text: Poliisi vei mielenosoituksesta yöksi putkaan esimerkiksi vasemmistoliiton kaupunginvaltuutetun Paavo Arhinmäen ja vihreiden entisen kansanedustajan Ville Komsin. Omien sanojensa mukaan kumpikaan ei ollut aikonut osallistua varsinaiseen mielenosoitukseen. Arhinmäki otettiin kiinni vasta hänen päästyään pois saarrosta ollessaan kuvaamassa mellakkapoliisin toimintaa kamerakännykällä Vanhan ylioppilastalon edessä. Komsi puolestaan otettiin kiinni yhdessä Suomen Kuvalehdelle työskennelleen kuvaajan kanssa viimeisinä saarron sisälle jääneinä klo 21.20, kun he eivät totelleet poliisin poistumiskäskyä.


title: Smash ASEM

text:
Poliisi tiedotti lauantain tapahtumista useissa järjestämissään tiedotustilaisuuksissa, joissa operaatiota pidettiin kaikin puolin onnistuneena, eikä kritiikille nähty aihetta. Poliisiylijohtaja Markku Salminen sanoi 12. syyskuuta toiminnan olleen "juuri sellaista mitä sen parhaimmillaan uskottiin olevan". Salminen ei pitänyt tutkimuksia tarpeellisina ja ilmoitti myös uskovansa, ettei hävettävää löydy. Helsingin poliisikomentaja Jukka Riikonen kertoi lauantai-illan sujuneen "suunnitelmien mukaan".
Tiistaina 12. syyskuuta pidetyssä tiedotustilaisuudessa poliisiylijohtaja Markku Salminen kertoi saaneensa kuulla suojelupoliisilta torstaina 7. syyskuuta, että oli syytä olettaa mielenosoituksen muuttuvan mellakaksi. Tämän jälkeen päätettiin Salmisen mukaan toimia "etupainotteisesti" ja poliisin vahvuutta lisättiin vielä sadalla. Saartoa perusteltiin muun muassa sillä, että "väkivaltaiseksi arvioidun mielenosoituskulkueen liikkuminen kaupungin keskustassa olisi saattanut vaarantaa kaupunkilaisten turvallisuutta ja aiheuttaa vahinkoa omaisuudelle."


title: Smash ASEM

text: Viranomaiset ilmoittivat aluksi tallentavansa kaikkien tiedot rekistereihinsä, mutta myöhemmin tarkennettiin, että tarpeeton aines heitetään pois. Rajavartiolaitos kuvasi videolle myös saartorenkaan ulkopuolella ollutta yleisöä.


title: Smash ASEM

text: Helsingin apulaispoliisipäällikkö Jari Liukku perusteli poliisin toimintaa saarron jälkeen piiritetyiksi joutuneiden ”astaloilla”, viitaten ilmeisesti poliisin valokuvaan, joka sisälsi neljä metalliputkea, mattoveitsen, spraykannun, pesäpallomailan ja ketjuja. Dongzhou-koalitio kommentoi väitteitä astaloista mellakkayrityksen todisteina toteamalla: ”Käsityksemme mukaan tällainen arsenaali ei riitä mellakan järjestämiseen.”


title: Smash ASEM

text: Apulaisoikeusasiamies Jukka Lindstedt ilmoitti tutkivansa poliisin toimet saatuaan niistä kymmeniä kanteluja. Hänen marraskuussa 2007 tekemänsä ratkaisun mukaan poliisi menettelikin osin lainvastaisesti. Hänen mukaansa eniten aihetta arvosteluun antoivat eräät kiinniotot ja kiinniotettujen osin nöyryyttävä kohtelu. Kahdessa tapauksessa hän antoi huomautuksen ylikonstaapelille ja Helsingin poliisilaitokselle perusteettomasta kiinniotosta. Sen sijaan mielenosoituksen keskeyttäminen oli apulaisoikeusasiamiehen mukaan lainmukaista, mutta sen toteuttamistapa oli laajuudeltaan ja kestoltaan ongelmallinen. Osan saamistaan kanteluista (koskien väitteitä poliisin liiallisesta voimankäytöstä) apulaisoikeusasiamies siirsi kihlakunnansyyttäjän arvioitaviksi. Apulaisoikeusasiamies totesi ratkaisussaan kokoontumisvapauden koskevan vain rauhanomaisia mielenosoituksia.


title: Smash ASEM

text: Tietosuojavaltuutettu Reijo Aarnio ilmaisi huolensa kansalaisten tietosuojasta. Hän ilmoitti selvittävänsä teknisen valvonnan kohdistumista henkilöihin, "joilla ei ollut mitään tekemistä koko tapahtuman kanssa".


title: Smash ASEM

text: Pääministeri Matti Vanhanen antoi STT:lle lähettämässään tiedotteessa tukensa poliisille heti tuoreeltaan. Vanhasen mukaan käytetyt keinot olivat "hyvin perusteltuja toimia, koska mielenosoittajat olivat sanoneet etukäteen, että he haluavat aiheuttaa sekasortoa". Sisäministeri Kari Rajamäki puolusti poliisin valintoja monissa yhteyksissä ja luonnehti niitä "ammattitaitoisiksi" sekä "täyden tunnustuksen ja kiitoksen" ansaitseviksi.SKT 112/2006. Poliisin toiminta mielenosoitusten yhteydessä (ptk 84/2006) Eduskunta.fi


title: Smash ASEM

text: Mielenosoituksen järjestäjät syyttivät lehdistötiedotteessaan poliisia muun muassa yhteistyökyvyttömyydestä, provokaatiosta ja väkivaltaisuudesta.


title: Smash ASEM

text: Mielenosoitus ja sen torjunta oli suosittu puheenaihe poliitikkojen keskuudessa. Eduskunnassa asiasta keskusteltiin kyselytunnilla 14. syyskuuta. Vasemmistoliiton Annika Lapintie arvosteli suullisessa kysymyksessään poliisin toimintaa varsinkin ihmisten yksityisyyden kannalta ja keskusteluun otti osaa viitisentoista kansanedustajaa. Vihreä liitto ilmoitti harkitsevansa välikysymyksen tekemistä poliisin otteista, mikäli tulevat selvitykset antaisivat siihen aihetta. Vihreiden varapuheenjohtaja Janne Länsipuro paheksui erityisesti siviiliasuisten poliisien käyttöä mielenosoituksessa. Vasemmistonuoret vaati kannanotossaan tutkintaa poliisin toimista, jotka sen mukaan johtivat sivullisten loukkaantumisiin, koska jotkut saivat osumia mielenosoittajien heittämistä pulloista pyrkiessään ulos saartorenkaasta.


title: Smash ASEM

text: Helsingin Sanomien pääkirjoitus 12. syyskuuta otti osittain kriittisen kannan poliisin toimintaan pohtimalla, oliko sivullisten useita tunteja jatkunut motittaminen ja valokuvaaminen perusteltua. Suomen Kuvalehden pääkirjoituksessa "Aivan uusi poliisi" 15. syyskuuta syytettiin virkavaltaa ylimitoitetuista otteista, perusoikeuksien toteutumisen estämisestä ja ammattitaidottomuudesta, joihin vedoten todettiin olevan "aika rajoittaa poliisin valtuuksia".


title: Smash ASEM

text: Viestinnän Keskusliitto paheksui 22. syyskuuta 2006 sisäministeri Kari Rajamäelle lähettämässään kirjeessä sitä, että poliisi oli pidättäessään Suomen Kuvalehden valokuvaajan vaikeuttanut vapaata tiedonvälitystä, ja pyysi, että jatkossa poliisilla olisi selvät ohjeet siitä, miten toimittajien ja kuvaajien työskentely vastaavanlaisissa tilanteissa turvataan. Myös Suomen Journalistiliitto ihmetteli poliisin toimintaa. Lokakuussa 2007 kritiikin esittäjiin liittyi Kansainvälinen lehdistöinstituutti (IPI), joka totesi kannanotossaan pettymyksensä lehdistönvapaudesta tunnetun maan toimintaan lehtikuvaajan tapauksessa. Käräjäoikeuden tuomion jälkeen Euroopan Journalistiliitto ilmaisi paheksuntansa työtään tekevän toimittajan tuomitsemisesta.


title: Smash ASEM

text: Aamulehden Taloustutkimuksella tuottaman kyselyn mukaan 68 prosenttia suomalaisista piti poliisin toimia mielenosoituksen estämiseksi oikeutettuina ja 71 prosenttia vastasi luottavansa siihen, että poliisi huomioi kansalaisoikeudet aina riittävän hyvin. Puhelinhaastatteluna 18.–21. syyskuuta tehtyyn kyselyyn vastasi 1 009 15–79-vuotiasta suomalaista.


title: Smash ASEM

text: Helmikuussa 2007 Helsingin poliisi ilmoitti epäilevänsä 86:aa Smash ASEMissa kiinniotettua rikoksista, joiksi lueteltiin virkamiehen väkivaltainen vastustaminen, väkivaltainen mellakka, laiton naamioituminen, niskoittelu poliisia vastaan, ampuma-aserikos ja haitanteko virkamiehelle. Rikosylikomisario Kari Tolvasen mukaan epäiltyjen joukossa oli aktivistien lisäksi "kaikenlaista hengailijaa". Rikostutkintaa pidettiin poikkeuksellisen laajana. Esimerkiksi poliisin väkivaltarikosyksikön johtaja ei muistanut uraltaan vastaavaa tapausta.


title: Smash ASEM

text: Toukokuussa 2007 syyttäjä nosti syytteet 86 henkilöä vastaan, joista kahdeksan on myöntänyt syytteet. Syytteet vastaavat poliisin epäilyjä ja vaihtelevat yksittäisestä ampuma-aserikoksesta, useasta väkivaltaisesta mellakasta ja virkamiehen väkivaltaisesta vastustamisesta lievempiin kuten haitantekoon virkamiehelle, laittomaan naamioitumiseen ja niskoitteluun poliisia vastaan.


title: Smash ASEM

text: Suomalaisittain laaja oikeudenistunto pidettiin joulukuun 2007 alussa (tuomiot julkistettiin 17.12.2007 kl 13), jossa Helsingin käräjäoikeus antoi enimmillään puolen vuoden ehdolliset vankeustuomiot 16 vastaajalle. Sakkoja sai 42 vastaajaa, 2 jätettiin rangaistuksetta ja 14 vastaajan syytteet hylättiin. Lisäksi alkuperäisistä 86 syytetystä 12 jätettiin haastamatta oikeuteen.


title: Smash ASEM

text: Ehdolliset rangaistukset tulivat väkivaltaiseen mellakkaan osallistumista tai virkamiehen väkivaltaisesta vastustamisesta, jollaiseksi laskettiin muun muassa pullojen heittely. Kaikkiaan väkivaltaisesta mellakasta tuomittiin 22, mutta alaikäiset selvisivät sakkorangaistuksilla. Lopuille sakot puolestaan tulivat haitanteosta virkamiehille ja niskoittelusta poliisia vastaan, kuten poliisin antaman poistumiskäskyn tottelematta jättämisestä. Poliisia vastaan oli niskoitellut muun muassa entinen vihreiden kansanedustaja Ville Komsi ja Suomen Kuvalehden valokuvaaja Markus Pentikäinen, joka oli myös toinen niistä, joiden oikeus katsoi niskoitelleen, mutta jätti rangaistukseen tuomitsematta.


title: Smash ASEM

text: Suomen Kuvalehden toimittaja Markus Pentikäinen valitti toimittajansa tuomiosta hovioikeuteen. Hovioikeus ei kuitenkaan pitänyt tarpeellisena muuttaa käräjäoikeuden tuomiota eikä hovioikeuden päätös saanut korkeimmasta oikeudesta valituslupaa. Pentikäinen vei tapauksen edelleen Euroopan Ihmisoikeustuomioistuimeen, jonka mukaan valokuvaajan pidättäminen ei rikkonut sananvapautta äänestysratkaisussa 5-2. Euroopan ihmisoikeustuomioistuimen suuri jaosto otti kuitenkin tapauksen käsiteltäväksi tuomion ja lopullinen ratkaisu annetaan vuonna 2015.


title: Smash ASEM

text: Perjantai-iltapäivään 22. syyskuuta 2006 mennessä eduskunnan oikeusasiamiehelle toimitettiin 53 kantelua poliisin toiminnasta Smash Asem -mielenosoituksessa. Kanteluiden määrä voi olla lajissaan Suomen ennätys. Poliisien toiminnan tutkintaa vaikeutti se, että epäiltyjen poliisien tunnistaminen oli vaikeaa, koska paikalla oli poliiseja ympäri Suomea eikä mellakka-varusteissa ollut yksilöiviä tunnusmerkkejä.


title: Smash ASEM

text: Maaliskuussa 2007 kihlakunnansyyttäjä käynnisti esitutkinnan kahdesta kiinniotosta epäillen poliiseja pahoinpitelystä ja virkavelvollisuuden rikkomisesta. Esitutkinta eteni kahden poliisin osalta syytteeksi. Helsingin käräjäoikeuden 31. maaliskuuta 2008 antamassa päätöksessä hylättiin syytteet pahoinpitelystä ja virka-aseman väärinkäytöstä.


title: Smash ASEM

text: Jontin & Shakan levyllä "Rata-äänite" on kappale "Paska juttu" joka ruotii Smash Asemin tapahtumia. Mukana kappaleella on myös paikan päällä ollut räppäri Petos.


title: VAIO

text: VAIO on Sonyn henkilökohtaisten tietokoneiden sarja. VAIO on lyhenne sanoista "Visual Audio Intelligent Organizer". Brändi luotiin, jotta videon ja äänen käsittelyyn tarkoitetut tietokoneet saataisiin erotettua muista tietokonetuotteista. Sony solmi 6. helmikuuta 2014 sopimuksen VAIO PC -liiketoiminnan myymisestä sijoitusyhtiö Japan Industrial Partnersille (JIP).


title: VAIO

text: VAIO-logon kirjaimet V ja A symboloivat aaltoa trigonometrisissä funktioissa. Kirjaimet I ja O symboloivat numeroita 1 ja 0. Logo symboloi VAIO-tuotesarjan tietokoneiden soveltuvuuksia analogisen ja digitaalisen äänen ja videon käsittelyyn.


title: Pantoteenihappo

text: Pantoteenihappo eli B-vitamiini vaikuttaa ihmisellä energia-aineenvaihduntaan, ihon toimintaan ja steroidihormonien muodostumiseen. Pantoteenihappoa on lähes kaikissa ruoka-aineissa. Kaikki B-vitamiinit ovat entsyymien tarvitsemien koentsyymien esiasteita. Pantoteenihappoa tarvitaan muun muassa koentsyymi-A:n valmistamiseen. Pantoteenihappo on väriltään kellertävää ja hygroskooppista ja se liukenee veden lisäksi ainakin dietyylieetteriin, etyyliasetaattiin ja jääetikkaan.


title: Pantoteenihappo

text: Pantoteenihapon kemiallinen kaava on CHNO, moolimassa 219,24 g/mol ja CAS-numero 79-83-4.


title: Neo-Geo

text: Neo-Geo oli pelimoduuleihin perustunut kolikkopeli- ja kotikonsolijärjestelmä, jonka julkaisi japanilainen pelitalo SNK vuonna 1990. Järjestelmä tarjosi aikaansa suhteutettuna värikästä kaksiulotteista grafiikkaa ja korkealaatuista ääntä. Se oli aikansa tärkein kolikkopeliympäristö ja siitä julkaistiin myös kallis kotipelikonsoliversio.


title: Neo-Geo

text: Muihin aikansa konsoleihin verrattuna Neo-Geon kotiversio oli teknisesti ylivertainen, mikä johtui ennen muuta ajan huippua edustaneista grafiikka- ja äänipiireistä. Siinä oli kaksi suoritinta, 16-bittinen Motorolan 68000 ja 8-bittinen Zilog Z80 -apusuoritin. Järjestelmän 68000-suoritin toimi 12 megahertsin taajuudella ollen 50 prosenttia nopeampi kuin Sega Mega Driven 68000. Neo Geon videopiirit pystyivät esittämään 4 096 väriä ja 380 spriteä samanaikaisesti (esimerkiksi Sega Mega Drive vain 64 väriä ja 80 spriteä) ja äänipiirit tarjosivat 15 kanavaa. Tekniikan suorituskyky oli verrattavissa Sharp X68000 kotitietokoneeseen.


title: Neo-Geo

text: Järjestelmälle olivat ominaisia "Street Fighter II" -tyyppiset kaksiulotteiset kamppailupelit, joissa käytettiin skaalausefektiä intensiivisen tunnelman luomiseen. Vuosien 1994–2003 välisenä aikana SNK julkaisi pelikonsolille joka vuosi "The King of Fighters" -mätkintäpelisarjan uusimman osan. Kolikkopelitaustan vuoksi konsolille julkaistut pelit edustivat lähes yksinomaan suoraviivaista toimintaa.


title: Neo-Geo

text: Järjestelmä ja etenkin sen pelit olivat konsolin alkuaikoina kalliita. Pelit maksoivat esimerkiksi Suomessa lähes 1 000 silloista markkaa kappaleelta. Erityisen korkea pelien hinta johtui Neo-Geon käyttämistä pelimoduuleista, joita oli kallis tuottaa. Moduleihin mahtui siihen aikaan vaikuttavat 40 megatavua. Nykyisin eräät Neo-Geon pelimoduulit ovat yhä erittäin kalliita keräilyharvinaisuuksia: Eurooppaan lokalisoidusta "Kizuna Encounter" -pelistä on maksettu 12 000 dollaria.


title: Neo-Geo

text: 1990-luvun puolivälissä SNK pyrki siirtymään uudelle alustalle, mutta kun sen uusi 3D-järjestelmä floppasi, jatkoi SNK Neo-Geon tukemista. Neo-Geo ei kyennyt 1990-luvun puolivälistä yleistyneeseen kolmiulotteiseen grafiikkaan, mutta sitä yritettiin korvata viemällä 2-ulotteisen peliympäristön kehitys niin pitkälle kuin mahdollista. Neo-Geosta revittiin irti tuloksia, joita ei olisi alun perin uskonut mahdolliseksi ja se säilyi varsin suosittuna kolikkopelialustana etenkin Japanissa. Neo-Geon viimeinen virallisesti tuettu peli julkaistiin vuonna 2004. Epävirallisesti Neo-Geolle julkaistaan kuitenkin pelejä edelleen.


title: Neo-Geo

text: Neo-Geo MVS ("Multi-Video System", esitelty vuonna 1990) oli modulaarinen kone pelihalleihin, johon voitiin vaihtaa eri laajennuskortteja ja tarjota 1-6 peliä samassa "kabinetissa" säästäen tilaa ja laitteistokustannuksia. Ratkaisu oli menestys.


title: Neo-Geo

text: Neo Geo AES konsoli oli aluksi vain vuokrattavissa yrityksille. Vuonna 1991 SNK laajensi konsolin saatavuutta yksityisille.


title: Neo-Geo

text: Neo Geo CD on 1994 julkaistu CD-ROM -asemalla varustettu Neo Geo pelikonsoli kotikäyttöön.


title: Neo-Geo

text: Neo-Geo Pocket ja Neo Geo Pocket Color ovat vuosina 1998 ja 1999 julkaistut käsikonsolit.


title: Neo-Geo

text: Neo Geo X on virallisesti lisensoitu käsikonsoli, jota valmisti Yhdysvaltalainen Tommo Inc.


title: Neo-Geo

text: Hyper Neo Geo 64 oli pelihalleihin suunnattu seuraaja Neo-Geo MVS mallille. Laite julkaistiin 1997 ja lopetettiin 1999. Laitteelle julkaistiin vain seitsemän peliä.


title: Neo-Geo

text: Muiden vanhojen konsolien tapaan Neo-Geosta on tehty useampia emulaattoreita PC:lle, joista tunnetuin lienee NeoRageX. Myös MAME tukee useita Neo-Geo-pohjaisia kolikkopelejä. Nintendo Wiin Virtual Consolella voi pelata emuloituja Neo-Geon pelejä.


title: Belebei

text: Belebei (, ) on kaupunki Baškortostanissa Venäjällä, 180 kilometriä pääkaupungista Ufasta lounaaseen. Paikallishallinnollisesti kaupunki toimii Belebein piirin keskuksena. Vuoden 2010 väestönlaskennassa kaupungin asukasluku oli 60 188 ja koko piirin 101 896. Nykyisin kaupunki on lähinnä öljy- ja kaasuteollisuuskeskus.


title: Belebei

text: Belebei on perustettu 1715 ja kaupunki siitä tuli 1781.


title: Ivar Lantto

text: Ivar Fredrik Lantto (15. elokuuta 1862 Tornio – 19. marraskuuta 1938 Oulu) oli Maalaisliiton kansanedustaja, kansakoulunopettaja ja talonomistaja.


title: Ivar Lantto

text: Kansanedustajaksi hänet valittiin Oulun eteläisestä vaalipiiristä 1908–1909 ja 1917–1918. Eduskunnassa hän toimi useissa valiokunnissa. Ensimmäisellä istuntokaudellaan Lantto teki ensimmäisenä aloitteen kouluruokailusta. Koulujen kehittäminen oli usein esillä hänen kunnallisissa ja valtiollisissa luottamustoimissaan.


title: Ivar Lantto

text: Lantto syntyi Torniossa työmies Johan Henrik Lanton ja Stiina Kaisa Herjajärven perheeseen.


title: Ivar Lantto

text: Työuransa hän aloitti kelloseppänä Oulussa. Sittemmin hän toimi kansakoulun opettajana ensin Tyrnävällä 1884–1890 sitten Pulkkilassa 1890–1892. Maanviljelijänä Lantto oli Pulkkilassa vuosina 1892–1914, jonka jälkeen hän siirtyi talonomistajaksi Ouluun.


title: Ivar Lantto

text: Koulutus: kansakoulu ja kansakoulunopettaja Jyväskylän seminaarista 1887.


title: OOO

text: OOO voi tarkoittaa:


title: Friedrich August Kekulé von Stradonitz

text: Friedrich August Kekulé von Stradonitz (7. syyskuuta 1829 Darmstadt – 13. heinäkuuta 1896 Bonn) oli saksalainen kemisti, joka tunnetaan erityisesti bentseenin rengasrakenteen löytämisestä sekä kemialliseen rakenteeseen liittyvistä teorioista.


title: Friedrich August Kekulé von Stradonitz

text: Kekulé opiskeli Giessenin yliopistossa arkkitehtuuria, kunnes vaihtoi alaa yliopiston kemian opettajana toimineen Justus von Liebigin luentojen innoittamana. Myöhemmin Kekulé opiskeli Pariisissa Jean Baptiste André Dumas'n johdolla ja työskenteli Lontoossa St. Bartholomew'sin sairaalassa. Lontoosta Kekulé tuli opettajaksi Heidelbergin yliopistoon ja edelleen Gentin yliopistoon. Vuodesta 1855 hän toimi kuolemaansa asti Bonnin yliopiston orgaanisen kemian professorina.


title: Friedrich August Kekulé von Stradonitz

text: Kekulé tutki erityisesti molekyylien rakennetta. Hän teki paljon löytöjä siihen liittyen, esimerkiksi sen, että hiili sitoutuu yksinkertaisella sidoksella neljään muuhun atomiin, ja se, miten hiiliatomit ketjuuntuvat. Kekulé myös ensimmäisenä ymmärsi substituutioreaktion periaatteen.


title: Friedrich August Kekulé von Stradonitz

text: Kekulén tunnetuin löytö on bentseenin rengasrakenne. Hän oli yrittänyt ratkaista ongelmaa jo pitkään. Eräänä päivänä hän nukahti kesken oppikirjan kirjoittamisen ja näki unta, jossa hiiliketju muuttui käärmeeksi, joka puri omaa häntäänsä. Tästä unesta Kekulé sai idean bentseenin rakenteeseen.


title: Friedrich August Kekulé von Stradonitz

text: Kekulé oli innostava opettaja. Viidestä ensimmäisestä Nobelin kemianpalkinnosta kolme myönnettiin hänen oppilailleen: Jacobus Henricus van ’t Hoffille, Emil Fischerille ja Adolf von Baeyerille.


title: Vaskooli

text: Vaskooli on kullanhuuhdonnassa käytetty, laakeaa vatia muistuttava työväline. Sen valmistusmateriaalina käytetään yleensä metallia, muovia tai lasikuitua. Ennen muinoin vaskooleja tehtiin myös puusta. Vaskoolilla huuhdotaan eli vaskataan kultaa; kulta erottuu muusta maa-aineksesta veden avulla kevyempien ainesten huuhtoutuessa pois vaskoolista.


title: Erik Wahlström

text: Erik Wahlström (s. 1945 Helsinki) on suomenruotsalainen toimittaja ja kirjailija. Hän on työskennellyt Hufvudstadsbladetissa ympäristö- ja tiedetoimittajana ja toiminut myös lehden päätoimittajana.


title: Erik Wahlström

text: Wahlström on kirjoittanut sekä tieto- että kaunokirjallisuutta. Aluksi hän kirjoitti ympäristötoimittajan työn ohella ympäristöaiheisia tietokirjoja. 2000-luvulla hän on julkaissut kaunokirjallisuutta. Uno Cygnaeuksesta kertova romaani "Tanssiva pappi" (2004) oli Finlandia-palkintoehdokkaana ja on sittemmin dramatisoitu myös teatteriin. Wahlströmin tuorein teos on romaani "Kärpäsenkesyttäjä" (2010), joka kertoo J. L. Runebergista.


title: Erik Wahlström

text: Hänen isänsä Per-Erik Wahlström toimi upseerina Pelastusarmeijan kansainvälisissä tehtävissä, muun muassa Argentiinassa ja hänen setänsä Jarl Wahlström toimi kansainvälisen Pelastusarmeijan johtajana vuosina 1981–1986.


title: Häkää!

text: Häkää! on suomalaisen Popeda-yhtyeen seitsemästoista studioalbumi, joka julkaistiin marraskuussa 2005. Albumin kannessa esiintyvän auton merkki on Pobeda.


title: David Wenham

text: David Wenham (s. 21. syyskuuta 1965 Marrickville, Sydney) on australialainen näyttelijä, joka on tehnyt uraa elokuvissa, televisiossa ja teatterissa.


title: David Wenham

text: Wenham näytteli "Syvissä vesissä" -televisiosarjassa vuosina 1998–1999, mikä teki hänestä seksisymbolin. Hänen tähdittämänsä elokuvat ovat olleet useimmiten menestyksekkäämpiä Australiassa kuin ulkomailla. Australialaisia elokuvia, joissa Wenham on näytellyt, ovat muun muassa "The Boys", "Molokai – isä Damienin tarina", "Pankki" ja "Three Dollars".


title: David Wenham

text: Faramirin rooli "Taru sormusten herrasta" -trilogian kahdessa viimeisessä osassa teki Wenhamin kansainvälisesti tunnetuksi. Hänet on nähty myös esimerkiksi elokuvissa "Van Helsing", "300", "Moulin Rouge!" ja "Australia".


title: David Wenham

text: Wenham on myös tunnettu roolistaan ääninäyttelijänä erinäisissä videopeleissä, kuten "League of Legendsissä" Lee Sin -nimisenä hahmona.


title: David Wenham

text: Hänellä on kaksi tytärtä pitkäaikaisen naisystävänsä Kate Agnewin kanssa.


title: Mika Launis

text: Mika Launis (s. 1949) on suomalainen kuvittaja ja graafinen suunnittelija.


title: Mika Launis

text: Launis on opiskellut Taideteollisessa korkeakoulussa graafista suunnittelua ja valmistui vuonna 1981. Päättötyökseen hän teki kuvitukset saamenkieliseen lastenkirjaan.


title: Mika Launis

text: Launis on kuvittanut paljon lastenkirjoja. Ensimmäiset kuvitustyöt hän teki Weilin & Göösille 1980-luvun puolivälissä. 1990-luvun alussa hänen tärkeimmäksi työnantajakseen tuli Suomalaisen Kirjallisuuden Seura, jonka tietokirjallisuuden kansiin hän toi eleettömyyden tilalle eloa ja tulkinnanvaraisuutta.


title: Mika Launis

text: Lisäksi hän on kuvittanut kirjojen kansia, joista tunnetuimpia ovat suomenkielisten Harry Potter -kirjojen kannet. Ville Hänninen luonnehtii Launiksen Potter-kansien tunnelmaa erityiseksi. Launis käyttää Pottereissa niin sanottua ilmaperspekstiiviä, jossa etualan värit ovat lämpimiä ja taustalla viileämpiä, ja näin syntyy monikerroksisuutta. Väriskaala on syvä mutta hillitty. Viimeisen Potterin, "Harry Potter ja kuoleman varjelukset" kantta Hänninen sanoo hengeltään ja symboliikaltaan suorastaan kirkkomaalaukselliseksi.


title: Mika Launis

text: Joitakin hänen tekemiään kuvia on julkaistu myös postimerkkeinä. Launis on saanut töistään useita palkintoja. Vuonna 1992 hän sai Suomen kuvakirjapalkinnon ja vuonna 1997 lasten- ja nuortenkirjojen kuvituksille jaettavan Rudolf Koivu -palkinnon. Launis on yksi Kuvittajat ry:n perustajista ja toimi sen ensimmäisenä puheenjohtajana vuosina 2002–2004 ja toiminnanjohtajana vuonna 2005.


title: Mika Launis

text: Launiksen isä oli pastori Ilmo Launis ja yksi hänen veljistään oli laulaja Martti Launis.


title: Mika Launis

text: Launis on paitsi kuvittanut, myös julkaissut teoksia yksin ja yhdessä muiden kanssa. Hänen teoksiaan ovat muun muassa seuraavat:


title: Jump (Madonnan kappale)

text: ”Jump” on yhdysvaltalaisen popartistin Madonnan neljäs ja viimeinen single vuonna 2005 julkaistulta "Confessions on a Dance Floor" -albumilta. Madonnan, Stuart Pricen ja Joe Henryn kirjoittama kappale julkaistiin singlenä 30. lokakuuta 2006. Alun perin ”Jump” oli tarkoitus julkaista albumin kolmantena singlenä, mutta ”Get Together” päädyttiin lopulta julkaisemaan ensin. Musiikillisesti kappale edustaa dance-popia ja synthpopia. Sanoitus kertoo vaikutusvallasta, oman tien raivaamisesta sekä tarpeesta päästä liikkumaan eteenpäin elämässä.


title: Jump (Madonnan kappale)

text: Musiikkivideo kuvattiin Tokiossa Confessions Tourin kiertueen aikana. Videon ohjasi ruotsalainen Jonas Åkerlund, joka on ohjannut myös aiempia Madonnan videoita. Liikuntakeskeisellä videolla Madonna esiintyy lyhyessä ja vaaleassa peruukissa. Hän laulaa kappaletta mainoskylttien edustalla pukeutuneena nahkaiseen asukokonaisuuteen. Lisäksi videolla nähdään kiertuetanssijoiden esittämiä parkour-suorituksia.


title: Jump (Madonnan kappale)

text: ”Jump” menestyi kohtuullisesti eri maiden listoilla sijoittuen parhaimmillaan Italiassa ja Unkarissa listojen kärkisijalle. Suomessa kappale saavutti parhaimmillaan toisen ja Espanjassa kolmannen sijan. Yhdysvalloissa kappale ei yltänyt Billboardin Hot 100 -listalle, mutta nousi Bubbling Under Hot 100 Singles -listalla sijalle viisi. Sen sijaan Billboard Hot Dance Club Songs -listalla ”Jumpista” tuli Madonnan 37. ykkössijan saavuttanut kappale. Nielsen SoundScanin mukaan single myi Yhdysvalloissa 31 000 kappaletta digitaalisena ja 8 000 kappaletta fyysisenä singlenä.


title: Jump (Madonnan kappale)

text: Kappale syntyi Madonnan, Stuart Pricen ja Joe Henryn yhteistyönä. Kappaleen nauhoitti Stuart Price hänen kotonaan Lontoossa ja sen miksasi Mark ”Spike” Stent Olympic Studiosilla Los Angelesissa. Madonnan mukaan "Confessions on a Dance Floor" -albumin levytyspaikalla oli suuri merkitys, eikä hän olisi kyennyt tekemään sitä missään muualla.


title: Jump (Madonnan kappale)

text: ”Jump” oli alun perin tarkoitus julkaista "Confessions on a Dance Floor" -albumin kolmantena singlenä. ”Get Together” oli kuitenkin myynyt yli 20 000 kappaletta digitaalisessa myynnissä, kun taas ”Jump” oli tuolloin yltänyt vain 9 000 myytyyn kappaleeseen. Näin ollen kolmantena singlenä päädyttiin julkaisemaan ”Get Together”. 12. heinäkuuta 2006 Billboard vahvisti, että ”Jump” julkaistaisiin neljäntenä singlenä albumilta.


title: Jump (Madonnan kappale)

text: Musiikillisesti kappale on saanut vaikutteita 80-luvun synthpopista. ”Jumpia” pidetään karuna klubikappaleena, jolla Madonna laulaa alarekisteristään. Kappaleeseen on myös sisällytetty Ibizan klubeissa soitettua teknoa. Introa pidetään kunnianosoituksena Pet Shop Boysin vuoden 1984 kappaleelle ”West End Girls”.


title: Jump (Madonnan kappale)

text: ”Jumpin” tempo on 126 iskua minuutissa. Kappale on sävelletty C-duuriin. Madonnan äänenkorkeus vaihtelee välillä D-A. Se seuraa varsinaisissa säkeistöissä sävelkulkua E–Em–A ja kertosäkeessä sävelkulkua C–Dm–E.


title: Jump (Madonnan kappale)

text: Kappaleen sanoitukset kertovat vaikutusvallasta ja oman tien raivaamisesta. Se muistuttaa yhdestä Madonnan varhaisimmista viesteistä - kohtaa pelkosi, älä katso taaksesi. Kappale korostaa tarvetta liikkua eteenpäin ennen kuin on liian myöhäistä sekä halua ottaa riskejä. Kappaleen sanoituksia on verrattu Madonnan vuonna 1990 "Like a Prayer" -albumilta julkaistuun singleen ”Keep It Together”. Myös ”Jump” sivuaa perhearvoja, mutta keskittyy enemmänkin tulevaisuuden raivaamiseen.


title: Jump (Madonnan kappale)

text: Lopetellessaan Confessions Touria Japanissa, Madonna järjesti musiikkivideon kuvakset Tokiossa. Video kuvattiin useissa paikoissa eri puolella kaupunkia. Madonna ja hänen hiusstylistinsä Andy LeCompte päättivät viedä hänen tyylinsä kokonaan uudelle tasolle ja valitsivat videolle platinanvaalean peruukin. Peruukki oli Madonnan käytössä myös hänen kahtena viimeisenä konsertti-iltanaan Confessions Tourilla. Kriitikot pitivätkin Madonnan uutta tyyliä sulavalinjaisimmaksi ja tyylikkäimmäksi uudistumiseksi siihen mennessä. Uuteen tyyliin liittyen Madonna oli pukeutunut videolla mustaan nahka-asuun, jonka Entertainment Weekly huomioi korostavan hänen ”hyväkuntoista kroppaansa”.


title: Jump (Madonnan kappale)

text: Musiikkivideo jatkoi "Confessions on a Dance Floor" -albumin muiden musiikkivideoiden tapaan liikunnalista linjaa. Videolla fyysistä itsekuria havainnollistettiin parkour-suorituksin, joita suoritti muun muassa Sébastien Foucan. Videon alussa nähdään Tokion taivaanrantaa ja parkouraajia seisomassa katoilla. Madonna itse tanssii ja laulaa kappaletta neonkylttien edustalla, joissa lukee muun muassa ”Madonna” ja ”Jump” japaniksi kirjoitettuna. Kappaleen edetessä näytetään erilaisia parkouraajia juoksemassa ja hyppimässä kaupungilla. Video päättyy lähikuvaan Madonnasta ja Tokion taivaanrannasta illalla.


title: Jump (Madonnan kappale)

text: Videon ohjasi ruotsalainen ohjaaja Jonas Åkerlund, joka on ohjannut myös aiemmin Madonnan musiikkivideoita. Musiikkivideo sai ensiesityksensä 5. lokakuuta 2006 AOLilla.


title: Jump (Madonnan kappale)

text: ”Jump” julkaistiin singlenä 31. lokakuuta 2006. Single tuli myyntiin CD-formaatissa, 12 tuuman vinyylilevyjulkaisuna sekä digitaalisena. Kappaleesta julkaistiin albumiversion lisäksi pidennetty albumiversio sekä lyhyempi radioversio. Miksattuja versioita julkaistiin kolme kappaletta. ”Jumpin” B-puolena julkaistiin myös "Confessions on a Dance Floor" -albumilta pois jäänyt kappale ”History”.


title: Jump (Madonnan kappale)

text: Euroopassa ja Yhdysvalloissa ”Jump” julkaistiin singlen promoamista varten lyhennettyinä versioina. Japanissa ”Jumpista” julkaistiin promoamista varten liveversio, joka tallennettiin Confessions Tour -kiertueella.


title: Jump (Madonnan kappale)

text: ”Jump” vastaanotti kriitikoiden arvioissa pääasiassa positiivista palautetta. Billboardin Keith Caulfield kehui kappaleen teemaa pitäen ”Jumpia” ”sykkivänä pop-kappaleena, josta löytyy universaali sanoma uskoa itseesi”. BBC:n kriitikko Alan Braidwoodin mukaan kappale ”kiidättää kuulijansa takaisin huumaavalle 80-luvulle”. Braidwood piti kappaletta myös ”sairaan tarttuvana” ja yhtenä "Confessions on a Dance Floor" -albumin kohokohtana.


title: Jump (Madonnan kappale)

text: Jennifer Vineyard, MTV:n kriitikko, nosti arviossaan esille ”Jumpin” kuin ”eräänlaisena jatkona ”Keep It Together” -kappaleelle”. The New York Timesin kriitikko Jon Pareles puolestaan piti ”Jumpissa” kuultavaa ”Madonnan synkkää puolta” parhaana asiana. Slant Magazinenen arviossa Sal Cinquemani nosti esiin kappaleen karun, klubimaisen puolen.


title: Jump (Madonnan kappale)

text: Stylus Magazinen arviossa Thomas Inskeep totesi ”koko kappaleen kuulostaneen näihin korviin kunnianosoituksena Pet Shop Boysille”. Matt Zakosek kirjoitti The Chicago Maroonissa ”Jumpin” ja ”Pushin” ”olevan niin lähellä 80-luvun Madonnaa, kuin me luultavasti koskaan tulemme kuulemaan uudelleen”. Sanoituksia Zakosek kommentoi ”iloisiksi, hauskanpidosta muistuttaviksi sekä ennakkoluulottomaksi Madonnaksi”. Diego Costa korosti UWM Postin arviossaan kappaleen alun puhuttua introa ”vastustamattomaksi, määräileväksi ja hieman sadistiseksi”. Hän viittasi intron tyylillä Madonnan vuoden 1992 singleen ”Erotica”.


title: Jump (Madonnan kappale)

text: Margaret Moser arvioi ”Jumpin” ”keimailevaksi ja seksikkääksi”. Jason Shawhan puolestaan havannoi ”Jumpin” ja ”Forbidden Loven” saaneen selviä vaikutteita 1970-luvun artisteilta, kuten Donna Summerilta, Pete Bellottelta ja Giorgio Moroderilta.


title: Jump (Madonnan kappale)

text: Yhdysvalloissa ”Jump” lanseerattiin ensin adult contemporary music -formaatin radioasemien välityksellä. Levy-yhtiö Warner Bros. Records halusi varmistaa kappaleen saavuttavan vankan pohjan erityisesti aikuisille suunnatulla musiikkisektorilla ennen kappaleen tuomista uusimpia hittejä soittaville radioasemille. Kappale nousikin sijalle 21 Billboardin Adult Contemporary -listalla julkaisupäivänään. Kappale sai myös hieman radiosoittoa uusimpia hittejä soittavilla radioasemilla, toisin kuin "Confessions on a Dance Floor" -albumin muut singlet. ”Jumpia” käytettiin "Paholainen pukeutuu Pradaan" -elokuvan soundtrackilla vuonna 2006.


title: Jump (Madonnan kappale)

text: iTunesin verkkokaupassa julkaisun jälkeen kappale nousi Billboardin Bubbling Under Hot 100 Singles -listalla sijalle viisi. Listasijoitus ei kuitenkaan enää parantunut ja kappale ei noussut Billboard Hot 100 -listalle lainkaan. Sen sijaan ”Jumpista” tuli Madonnan 37. ykkössijan saavuttanut kappale Billboardin Hot Dance Club Songs -listalla. ”Jump” sijoittui ykköseksi myös Hot 100 Singles Sales -listalla. Nielsen SoundScanin mukaan single myi Yhdysvalloissa 31 000 kappaletta digitaalisena ja 8 000 kappaletta fyysisenä singlenä. ”Jumpista” tuli Madonnan neljäs peräkkäinen ykkönen Hot Dance Airplay -listalla.


title: Jump (Madonnan kappale)

text: Yhdistyneessä kuningaskunnassa kappale debytoi sijalla 59 ja nousi listalla parhaimmillaan sijalle 9. Näin ollen Madonnan kaikki neljä "Confessions on a Dance Floor" -albumin singleä nousivat kymmenen parhaan joukkoon Yhdistyneessä kuningaskunnassa. Australiassa kappale saavutti parhaimmillaan sijan 29. Italiassa ja Unkarissa ”Jump” onnistui nousemaan listojen kärkisijoille. Italiassa kappale säilyi listan kymmenen parhaan joukossa 17 peräkkäistä viikkoa. Suomessa ”Jump” nousi sijalle kaksi ja Espanjassa sijalle kolme. Alankomaissa ja Tanskassa kappale käväisi kymmenen parhaan joukossa. Muissa Euroopan maissa ”Jump” nousi listoille vaihtelevasti. Huonoimman listasijoituksen kappale sai Ruotsissa, jossa se nousi vasta sijalle 40.


title: Jump (Madonnan kappale)

text: Madonna esitti ”Jumpin” osalla "Confessions on a Dance Floor" -albumin promootiokonserteista. Klubikeikkoina toteutetulla pienoiskiertueella Madonan esitti kappaleen pukeutuneena violettiin jakkuun ja polvisaappaisiin. Varsinaisella kiertueella, Confessions Tourilla, kappale esitettiin neljäntenä kappaleena konsertin alkupuolella osana hevosteemaa. Kappaleen aikana Madonnan tanssijat tekivät katosta varta vasten ”Jumpin” esitystä varten lavalle lasketulla teräsrakennelmalla erilaisia parkour-temppuja. Madonna itse lauloi kappaletta eri puolilla lavaa mustaan ratsastusasua muistuttaneeseen esiintymisasuunsa pukeutuneena. ”Jumpin” loppupuolella Madonna teki muutaman voimisteluliikkeen ennen laskeutumista lavan sisään vaatteidenvaihtoa varten. Muutamaa vuotta myöhemmin Sticky & Sweet Tourilla ”Jumpin” sampleja käytettiin ”Into the Groove” -kappaleen miksatussa versiossa.


title: Jump (Madonnan kappale)

text: Slant Magazinen arviossa Sal Cinquemani piti ”Jumpin” live-esitystä Confessions Tourilla todella mahtavana. Thomas Inksweep kirjoitti Stylus-lehdessä ”Jumpin” esityksen olevan täysin sensaatiomaista. Bill Lamb About.comista puolestaan listasi ”Jumpin” konsertin kohokohdaksi. ”Jumpin” liveversio sisällytettiin myöhemmin julkaistuun konserttitallenteeseen sekä CD- että DVD-versioon.


title: Jump (Madonnan kappale)

text:
A-puoli
B-puoli


title: Jump (Madonnan kappale)

text:
A-puoli
B-puoli
C-puoli
D-puoliKokoonpanon lähteinä "Confessions on a Dance Floor" -albumin sekä ”Jump”-singlen kansitekstit.


title: Ränni

text: Ränni on nesteen – yleensä veden – ohjaamiseen tarkoitettu kouru tai putki.


title: Ränni

text: Se voi tarkoittaa esimerkiksi seuraavia:


title: James Milner

text: James Milner (s. 4. tammikuuta 1986 Horsforth, Leeds) on englantilainen jalkapalloilija, joka edustaa Englannin Valioliigassa pelaavaa Liverpoolia. Hänen pelipaikkansa on keskikentän oikea laita.


title: James Milner

text: 176-senttinen Milner aloitti ammattilaisuransa Leedsissä vuonna 2002. Hän debytoi joukkueessa 10. marraskuuta 2002 ja teki ensimmäisen maalinsa 26. joulukuuta 2002. Milneristä tuli Valioliigan nuorin maalin tehnyt pelaaja ollen 16 vuoden 357 päivän ikäinen. Myöhemmin Evertonin James Vaughan rikkoi ennätyksen.


title: James Milner

text: Syyskuussa 2003 Milner solmi Swindon Townin kanssa kuukauden kestävän lainasopimuksen. Swindonissa Milner teki 2 maalia 6 pelaamassaan ottelussa. Lokakuussa hän palasi takaisin Leedsiin.


title: James Milner

text: 2. heinäkuuta 2004 Newcastle hankki keskikenttäpelaajan itselleen. Debyyttimaalinsa Newcastlessa Milner teki Aasian ottelukiertueella hongkongilaista Kitchee:tä vastaan 1–1-tasapeliin päättyneessä ottelussa. Milner teki myös debyyttimaaottelunsa Englannin alle 21-vuotiaiden maajoukkueessa maaliskuussa 2004 Ruotsia vastaan.


title: James Milner

text: Kauden 2004–2005 alussa Newcastle erotti valmentaja Bobby Robsonin ja tilalle tuli Graeme Souness. Uusi valmentaja valitsi Milnerin avauskokoonpanoon vain 13 kertaa, mutta otteluita hänelle kuitenkin kertyi kauden aikana 41.


title: James Milner

text: Kaudella 2005–2006 Milner pelasi 22 ottelua lainalla Aston Villassa.


title: James Milner

text: 17. heinäkuuta 2005 Milner teki ensimmäisen eurocupmaalinsa 3–1-voittoon päättyneessä Intertoto Cup -ottelussa slovakialaista FK ZTS Dubnicaa vastaan.


title: James Milner

text: Kesällä 2008 Milner siirtyi pysyvällä siirrolla Aston Villaan. Huhtikuussa 2010 Milner valittiin pelaajien äänestyksessä vuoden nuoreksi jalkapalloilijaksi Englannissa.


title: James Milner

text: 17. elokuuta 2010 hän teki sopimuksen Manchester Cityn kanssa. Hänestä arvioitiin maksettavan yhteensä 26 miljoonan punnan siirtokorvaus, josta Aston Villaan matkanneen Stephen Irelandin osuus 8 miljoonaa puntaa.


title: James Milner

text: Milner voitti Cityssä Valioliigan mestaruuden 2012 ja 2014, FA Cupin 2011, Liigacupin 2014 sekä Community Shieldin 2012. Hän pelasi Cityssä 147 liigaottelua, joissa teki 13 maalia.


title: James Milner

text: Liverpool hankki Milnerin vapaalla siirrolla kesäkuussa 2015.


title: James Milner

text: Milner pelasi ensimmäisen A-maaottelunsa Englannin joukkueessa Alankomaita vastaan elokuussa 2009. Ensimmäisen – ja toistaiseksi ainoan – maaottelumaalinsa hän teki Moldovaa vastaan syyskuussa 2012. Hän pelasi Englannin joukkueessa MM-kilpailuissa 2010 ja 2014 ja EM-kilpailuissa 2012.


title: Łukasz Fabiański

text: Łukasz Fabiański (s. 18. huhtikuuta 1985, Kostrzyn) on puolalainen jalkapallomaalivahti, jonka nykyinen seura on Swansea City AFC. Swansea hankki Fabianskin huhtikuussa 2014 Arsenalista vapaana pelaajana.


title: Łukasz Fabiański

text: Fabiański on pelannut Puolan maajoukkueessa 21 ottelua . Hän kuului Puolan joukkueeseen Saksassa pidetyissä jalkapallon maailmanmestaruuskilpailuissa 2006 ja EM-kilpailuissa 2008.


title: Hiippakuntavaltuusto

text: Hiippakuntavaltuusto on tuomiokapitulin ohella toinen Suomen evankelis-luterilaisen kirkon hiippakuntien toimielimistä.


title: Hiippakuntavaltuusto

text: Hiippakuntavaltuustot perustettiin vuoden 2004 hiippakuntahallintouudistuksessa. Ennen vuoden 2004 hiippakuntahallintouudistusta vastaavan kaltaisia tehtäviä hoiti hiippakuntakokous.


title: Hiippakuntavaltuusto

text: Hiippakuntavaltuuston jäseniä ovat vaaleilla valitut 14 maallikkojäsentä sekä 7 pappisjäsentä. Puheenjohtajana on maallikko.


title: Hiippakuntavaltuusto

text: Hiippakuntavaltuustovaalissa ovat äänioikeutettuja pappisjäsenten vaalissa hiippakunnan papit ja maallikkojäsenten vaalissa seurakuntien kirkkovaltuustojen tai seurakuntaneuvostojen sekä yhteisten kirkkovaltuustojen jäsenet. Seurakunnan luottamushenkilöiden äänimäärä suhteutetaan keskenään seurakuntien koon mukaan.


title: Hiippakuntavaltuusto

text: Hiippakuntavaltuuston tehtävänä on ”tukea ja edistää kirkon tehtävän toteutumista hiippakunnassa” ja sen seurakunnissa. Lisäksi hiippakuntavaltuusto päättää sille erikseen säädetyt tehtävät. Tällaisia tehtäviä ovat:


title: Hiippakuntavaltuusto

text: Hiippakuntavaltuusto voi asettaa hiippakunnallista työtä varten johtokuntia.


title: Kurkkupaise

text: Kurkkupaise (nielupaise) ("abscessus peritonsillaris") on paise kurkussa. Se syntyy yleensä nielutulehduksen komplikaationa, mutta voi myös syntyä ilman edeltävää tulehdusta. Kurkkupaise on vakava infektio, joka vaatii aina aktiivista hoitoa. Hoitamattomana tulehdus saattaa levitä kaulalle, keuhkoihin, aivoihin tai sydänlihakseen ja kehittyä hengenvaaralliseksi.


title: Kurkkupaise

text: Kurkkupaise aiheuttaa voimakasta, useimmiten toispuoleista kurkkukipua. Kipu vaikeuttaa nielemistä mutta ei hengittämistä. Puheongelmia ilmenee nielun turvotessa, jolloin puhe kuulostaa puuromaiselta, kuin "kuuma peruna suussa" ja suun avaaminen voi olla vaikeaa. Korvasärkyä voi esiintyä samanpuoleisessa korvassa. Potilaalla voi myös olla kuumetta ja pahoinvointia. Kaulan imusolmukkeet voivat olla aristavia. Kurkkukipu ja turvotus ovat yleensä toispuolista, ellei molempiin nielurisoihin kehity paisetta yhtä aikaa.


title: Kurkkupaise

text: Kurkkupaise ei parane ilman hoitoa. Hoitona on tavallisesti leikkaus, jossa paise puhkaistaan ja puhdistetaan. Nielupaiseen jälkitautina voi tulla sydänlihastulehdus, jonka vuoksi on tärkeää syödä myös antibioottikuuri.


title: Kurkkupaise

text: Paise tyhjennetään joko imemällä märkää neulalla pois tai avaamalla paise veitsellä ja pihdeillä. Syvällä nielussa tai lapsella oleva paise avataan nukutuksessa. Myös nielurisat voidaan poistaa, mikä lähes aina estää paiseen uusimisen. Noin 15 % sairastuu kurkkupaiseeseen uudelleen.


title: Mustakaularastas

text: Mustakaularastas ("Turdus ruficollis") on Siperian havumetsävyöhykkeen eli taigan pesimälintu.


title: Mustakaularastas

text: Hieman punakylkirastasta kookkaampi rastas, jonka pituus on 23–26 cm, siipien kärkiväli 37–40 cm ja paino 65–100 g. Kahta erinäköistä alalajia tavataan, joiden juhlapukuisten koiraiden kurkku ja rinta ovat joko mustia ("atrogularis") tai punaisia ("ruficollis"). Naaraiden ja nuorten lintujen määrittäminen alalajilleen on vaikeaa.


title: Mustakaularastas

text: Mustakaularastas pesii Siperiassa, lännessä Uralille saakka. Kaukasuksella elää pieni erillispopulaatio. Se on muuttolintu, joka talvehtii Varsinkin loppusyksyllä ja alkutalvesta lajin voi tavata Suomessakin, yleensä räkättirastasparvien mukana pihlajanmarjoja popsimassa. Laji on tavattu Suomessa noin 30 kertaa vuoden 2007 loppuun mennessä.


title: Mustakaularastas

text: Alalaji "atrogularis" elää kaikenlaisten metsien reunoissa ja metsäaukeilla, jokilaaksoissa ja vuoristossa kahden kilometrin korkeudelle saakka. Nimialalaji "ruficollis" puolestaan viihtyy vuorten rinnemetsissä ja soistuneen tundran pensaikoissa sekä jokivarsilla.


title: Mustakaularastas

text: Pesä on kannon päällä tai matalalla puussa tai pensaassa lähellä maanpintaa. Munia on tavallisesti viisi tai kuusi. Haudonta kestää noin 12 päivää. Pesintä tunnetaan puutteellisesti.


title: Mustakaularastas

text: Mustakaularastas on kaikkiruokainen ja sille kelpaavat madot, hyönteiset ja muut maassa elävät pienet selkärangattomat sekä marjat.


title: Ust-Ilimsk

text: Ust-Ilimsk ()on runsaan 85 tuhannen asukkaan kaupunki Angarajoen rannalla Irkutskin alueella Venäjän Itä-Siperiassa. Siellä on merkittävä vesivoimalaitos ja selluloosatehdas.


title: Ust-Ilimsk

text:
Kaupunki perustettiin 1966 voimalaitoksen rakentamisen yhteydessä. Vuonna 1973 aloitettiin selluloosatehtaan rakentaminen, ja tehdas käynnistyi 1980. Vuonna 1985 kaupungissa käynnistyi raitiotieliikenne. Kaupungin lentokenttä suljettiin vuonna 2001.
"Venäjän keisarikunnassa järjestettiin väestönlaskenta 1897 ja Neuvostoliitossa 1926, 1939, 1959, 1970, 1979 ja 1989 sekä Venäjän federaatiossa 2002, joten kaikki luvut eivät ole virallisen väestönlaskennan tuloksia."


title: Battistero di San Giovanni

text: Battistero di San Giovanni () Firenzessä on ilmeisesti Firenzen vanhin kirkko, jonka paikalla kerrotaan olleen Marsin temppeli. 1900-luvun kaivaukset paljastivat paikalla olleen roomalaisen kaupunkitalon ensimmäiseltä vuosisadalta. Sen jäänteistä on ilmeisesti rakennettu kristittyjen kastekappeli 300-ja 400-lukujen vaihteessa. Se oli kaupungin ensimmäinen tuomiokirkko ennen Santa Reparatan valmistumista.


title: Battistero di San Giovanni

text: Uusi kastekappeli rakennettiin samalle paikalle romaaniseen tyyliin noin vuonna 1059, kun Firenze oli vaurastunut merkittäväksi talousmahdiksi. Tuohon aikaan kasteita suoritettiin vain kaksi kertaa vuodessa, ja kasvavassa kaupungissa tarvittiin suuri kastekappeli.


title: Battistero di San Giovanni

text: Rakennus on muodoltaan kahdeksankulmainen. Kupolin sisäpuolelle 1200-luvulla tehdyt bysanttilaistyyliset mosaiikit kertovat maailman luomisesta, Johannes Kastajan elämästä ja viimeisestä tuomiosta.


title: Battistero di San Giovanni

text: Battistero on tunnettu sinne rakennettujen kolmen pronssisen oviparin takia. Andrea Pisano teki 1300-luvulla kirkon eteläiset ovet ja pohjois- ja itäpuolen ovet teki 1400-luvulla Lorenzo Ghiberti. Michelangelo ylisti näitä ovia Paratiisin porteiksi.


title: Märkisches Museumin metroasema

text: Märkisches Museumin metroasema on Berliinin metrolinjalla U2 Mitten kaupunginosassa. Asema avattiin alkujaan 1. heinäkuuta 1913 nimellä Inselbrücke. Vuodesta 1935 asemasta on käytetty lähellä sijaitsevan museon mukaista nimeä. Asemalla on yksi 121,3 metriä pitkä, 7,6 metriä leveä, laituri. Asemahalli on parhaimmillaan 5,2 metriä korkea, ja sijaitsee 6 metriä kadun alapuolella. Asemalla on hissi.


title: Luigi Lucheni

text: Luigi Lucheni (22. huhtikuuta 1873 – 19. lokakuuta 1910) oli italialainen anarkisti, joka murhasi Itävallan keisarinnan ja Unkarin kuningattaren Elisabetin 10. syyskuuta 1898 Genevenjärven rannalla Sveitsin puolella. Elisabet matkusti ilman henkivartijoita, joten hän oli helppo kohde.


title: Luigi Lucheni

text: Lucheni syntyi Pariisissa köyhissä oloissa italialaiseen perheeseen. Palattuaan Italiaan hän teki monia töitä ennen liittymistään Italian armeijaan, jonka palveluksessa oli kolme ja puoli vuotta. Myöhemmin hän muutti Sveitsiin, jossa tutustui anarkistiseen ideologiaan.


title: Luigi Lucheni

text: Lucheni halusi tappaa jonkun kuninkaallisen, ja valitsi kohteekseen sattumalta Itävallan keisarinna Elisabetin, joka vieraili Genevessä. Oikeudenkäynnissä 12. marraskuuta 1898 Lucheni kertoi suunnitelleensa tappavansa ensin Orléans'n herttuan. Hän päätyi kuitenkin Elisabethiin, koska Orléans'n herttua ei saapunutkaan Geneveen aikomustensa mukaan, ja Lucheni sai lehdestä tietää keisarinnan olevan kaupungissa. Lucheni arveli keisarinnan murhan tekevän hänet kuuluisaksi.


title: Luigi Lucheni

text: Lucheni tuomittiin elinkautiseen vankeuteen ja hän hirtti itsensä vankilassa 19. lokakuuta 1910.


title: Mattel

text: Mattel on yhdysvaltalainen leluja valmistava yritys. Sen tuotteisiin kuuluvat muun muassa Barbie-nuket, Hot Wheels- ja Matchbox-leikkiautot sekä lautapelit. Barbie-nuket tuottavat yli 80 prosenttia Mattelin tuloista. Mattel omistaa American Girlin ja Fisher-Pricen.


title: Mattel

text: Mattel on yksi maailman suurimmista leluyhtiöistä. Vuonna 2015 Lego meni siitä ohi, jolloin Mattel jäi toiseksi suurimmaksi.


title: Mattel

text: Elliot Handler ja Harold "Matt" Matson (etunimistä syntyi Matt-el) perustivat Mattelin vuonna 1945. Elliot Handlerin vaimosta Ruth Handlerista tuli myöhemmin yrityksen toimitusjohtaja. Yritys tuotti alun perin tauluraameja ja nukkekodin varusteita tauluraamien jätteistä. Nukkekodin varusteiden synnyttämän suosion takia yritys suuntasi katseensa leluihin. Ruth Handler perusti Barbie-tuotantolinjan vuonna 1959. Yritys listautui pörssiin vuonna 1960. Koko 1960-luvun läpi Mattel laajensi toimintaansa ostamalla pienempiä leluyrityksiä tuotteineen.


title: Mattel

text: Yhtiö teki epäonnisia yrityksiä videopelien kanssa ja horjui konkurssin partaalla vuonna 1983. Tervehdyttämisen kuului keskittyminen ydinliiketoimintoihin. Vuonna 1988 yhtiö sai neuvoteltua Disneyn kanssa kattavan sopimuksen, joka toisaalta antoi sille yksinoikeuden moniin Disneyn suosikkielokuviin perustuviin leluihin, toisaalta takasi leluille suurta näkyvyyttä Disneyn huvipuistoissa.


title: Mattel

text:
Vuonna 1993 Mattel fuusioitui Fisher-Pricen kanssa. 1996 Mattel osti Matchbox-leluautoistaan tunnetun Tyco Toysin, joka oli tuolloin kolmanneksi suurin leluvalmistaja.
1980-luvun alussa Mattel valmisti Intellivision-, Aquarius- ja HyperScan-pelikonsoleita.


title: Mattel

text: Vuonna 1987 Mattel hoiti joissakin Euroopan maissa Nintendo Entertainment Systemin jakelun, sillä Nintendolla ei tuohon aikaan vielä ollut Euroopan jaostoa. Joissakin varhaisissa Euroopan konsoleissa lukeekin Nintendo Entertainment Systemin alla "Mattel Version".


title: Victoria Holt

text: Victoria Holt, oik. Eleanor Alice Burford Hibbert (1. syyskuuta 1906, Lontoo – 18. tammikuuta 1993 merellä Kreikan ja Port Saidin (Egypti) välillä) oli brittiläinen kirjailija. Hän aloitti kirjailijanuransa vuonna 1941 ja ehti julkaista eri kirjailijanimillä yli kaksisataa teosta. Kirjoja on mymyty yhteensä yli sata miljoonaa kappaletta.


title: Victoria Holt

text: Suomessa hän on tunnettu ja rakastettu ennen kaikkea Victoria Holtina; kaikki vuodesta 1960 lähtien ilmestyneet 32 Holtin romaania on suomennettu ja julkaistu useina painoksina. Hibbertin muita kirjailijanimiä ovat Philippa Carr, jonka tuotantoa on 18-osaiseksi ehtineet Daughters on England -sarja sekä Jean Plaidy, jonka kymmenien romaanien henkilöinä ovat Englannin kuningassukujen jäsenet ja muut historialliset henkilöt. Vuonna 1989 Eleanor Hibbertille myönnettiin Golden Tresure Award -palkinto ansioista romanttisen kirjallisuuden alalla.


title: Jane Sibbett

text: Jane Sibbett (s. 28. marraskuuta 1962, Berkeley, Kalifornia) on yhdysvaltalainen näyttelijä, joka tunnetaan parhaiten rooleistaan Heddynä "Herman's Headissa" sekä Rossin ex-vaimo Carolina "Frendeissä". Hän näytteli myös pääosaa yhdessä Mary-Kate ja Ashley Olsenin kanssa elokuvassa "It Takes Two" (1995). Sibbett esiintyi Joyn äänenä elokuvassa "Lotta ystäväni".


title: 1,1,2,2-tetrakloorietaani

text: 1,1,2,2-tetrakloorietaani (CHCl), josta käytetään myös nimiä asetyleenitetrakloridi, sym-tetrakloorietaani ja 1,1-dikloori-2-2,dikloorietaani on orgaaninen liuotin, joka normaaliolosuhteissa on olomuodoltaan väritön neste, jolla on tunnusomainen haju. 1,1,2,2-tetrakloorietaanin rakennekaava on CHClCHCl, moolimassa 167,9 g/mol, sulamispiste −44 °C, kiehumispiste 146 °C, suhteellinen tiheys 1,59 g/cm (vesi = 1,0 g/cm), liukoisuus veteen 20 °C:ssa 0,29 g/100 ml ja CAS-numero 79-34-5.


title: 1,1,2,2-tetrakloorietaani

text: Perhosten keräilijät käyttävät 1,1,2,2-tetrakloorietaania perhospyydysmyrkkynä. 1,1,2,2-tetrakloorietaani on määritelty työministeriön päätöksellä syöpävaaralliseksi aineeksi.


title: Klosterstraßen metroasema

text: Klosterstraßen metroasema on Berliinin metrolinjalla U2 Mitten kaupunginosassa. Asema sijaitsee samaa nimeä kantavan kadun alla. Se avattiin 1. heinäkuuta 1913. Aseman läheisyydessä on yksi Berliinin kahdesta raideyhteydestä "Kleinprofil"- ja "Großprofil"-verkkojen välillä.


title: Jessica Hecht

text: Jessica Anne Hecht (s. 28. kesäkuuta 1965 Princeton, New Jersey, Yhdysvallat) on yhdysvaltalainen näyttelijä, joka on esiintynyt useissa televisiosarjoissa, kuten "Teho-osastossa", "Seinfeldissä" ja "Kovassa laissa" sekä esimerkiksi elokuvissa "Sideways" ja "Pelkoa ja inhoa nappulaliigassa".


title: Jessica Hecht

text: Hecht tunnetaan kuitenkin parhaiten roolistaan "Frendeissä", jossa hän esitti Ross Gellerin ex-vaimon Carolin lesborakastajaa Susan Bunchia.


title: Dorien Wilson

text: Dorien Wilson (s. Lompoc, Kalifornia) on yhdysvaltalainen näyttelijä, joka tunnetaan parhaiten rooleistaan professori Stanley Ogleveena The Parkersissa sekä keskusteluohjelman juontaja Eddie Charlesina Dream Onissa. Hän on esiintynyt myös House Party 4 elokuvassa vuonna 2000 sekä hänellä oli pieni rooli You Got Served elokuvassa vuonna 2004.


title: Jens Ludwig

text: Jens Ludwig (s. 30. elokuuta 1977 Fulda, Länsi-Saksa) on saksalaisen power metal -yhtyeen Edguyn kitaristi. Ludwig on vuonna 1992 tapaamansa Tobias Sammetin kanssa toinen yhtyeen perustajajäsenistä. Hän oli tuolloin 14-vuotias.


title: Jens Ludwig

text: Ensimmäiset levytykset joiden tekemiseen Ludwig osallistui olivat Edguyn demot Evil Minded ja Children Of Steel. Ludwig on soittanut myös metallioopperaprojekti Avantasiassa.


title: Kutomakone

text: Kutomakone on laite, jolla valmistetaan kudottuja kankaita ja tekstiilituotteita. Kutomakonetta käytetään kankaiden teollisessa valmistuksessa. Kutomakone on kehitetty vipukangaspuista. Käytännössä kangaspuiden eri toimintoja alettiin osa kerrallaan automatisoida alkaen sukkulasta. Tyypillinen kutomakonemalli 1800-luvulla oli varsikone.


title: Kutomakone

text: Ennen kutomakoneen keksimistä kutomateollisuutta oli tehty yleensä käsityönä. Teollisen vallankumouksen aikana tämä teollisuuden muoto siirtyi kodeista tehtaisiin. Ensin käytettiin koneissa hyväksi vesivoimaa, sitten höyryvoimaa.


title: Kutomakone

text: Maalaispappi, Edmund Cartwright keksi mekaaniset kangaspuut. Tämä keksintö syrjäytti käsityön koneteollisuuden tieltä.


title: Naksutinkoulutus

text: Naksutinkoulutus () on eläinten koulutusmetodi, joka on saanut nimensä koulutusvälineenä käytettävästä "naksuttimesta". Nimi on hieman harhaanjohtava, sillä naksutinkouluttaja ei välttämättä tarvitse naksutinta lainkaan. Naksutinkoulutuksessa tärkeintä on ideologia, kuten operantin ehdollistamisen, positiivisen vahvistamisen ja negatiivisen rankaisun hyödyntäminen, sekä käytöksen täsmällinen merkitseminen. Sen sijaan houkuttelua ja pakottamista vältetään, samoin kuin negatiivista vahvistamista ja positiivista rankaisua.


title: Naksutinkoulutus

text:
Naksutinkoulutus kehitettiin ensin delfiinien ja kirjekyyhkyjen koulutukseen, mutta nykyisin sitä käytetään mm. koirien ja hevosten kouluttamiseen. Metodi onkin siitä lähes ainutlaatuinen, että se toimii melkein kaikille eläinlajeille. Naksutinkoulutus perustuu eläimen tarjoamaan luontaiseen toimintaan ja operanttiin ehdollistumiseen, eli eläimen pitää tuottaa käytös ennen ärsykkeen esilletuloa. Esimerkiksi lintua tai tiikeriä koulutettaessa tämä on nopeampi ja turvallisempi vaihtoehto saada eläin toimimaan halutunlaisesti, kuin palkkioilla houkuttelu tai fyysinen pakottaminen.
Naksutinkoulutuksessa keskitytään siihen, mitä kouluttaja havaitsee, ei mitä kouluttaja arvelee eläimen päässä tapahtuvan.


title: Naksutinkoulutus

text: Kun eläin suorittaa halutun reaktion tai käytöksen, sitä vahvistetaan eli eläin palkitaan. Palkkio on useimmiten ruokaa sen käytännöllisyyden vuoksi, mutta voi periaatteessa olla mitä tahansa, mitä eläin luonnostaan arvostaa. Käytettävät palkkiot vaihtelevat suuresti sen mukaan, mitä eläinlajia koulutetaan.


title: Naksutinkoulutus

text: Jos koulutettava reaktio on nopea ja sen aikana on vaikeaa tai mahdotonta päästä palkitsemaan eläintä, turvaudutaan apuvälineisiin eli ehdollisiin vahvisteisiin, kuten naksuttimeen.


title: Naksutinkoulutus

text:
Naksutin on pieni muovinen laatikko, jota painaessa saadaan aikaan naksahtava ääni. Eläin ehdollistetaan klassisesti naksuttimen ääneen, jolloin eläin yhdistää naksahduksen palkkion saamiseen. Tällöin naksahduksesta tulee ehdollinen (sekundääri) vahviste, kun taas varsinainen palkkio on ehdoton (primääri) vahviste.
On huomioitava, että naksutin on pelkkä merkkiääni; se ei koskaan korvaa varsinaista palkintoa. Toisin sanoen eläin on aina palkittava jokaisen naksahduksen jälkeen. Jos palkitseminen lopetetaan naksuttimen käytön yhteydessä, ehdollistuminen alkaa purkautua ja lopulta naksuttimen ääni on eläimelle jälleen täysin merkityksetön.


title: Naksutinkoulutus

text: Ehdollisen vahvisteen ei välttämättä tarvitse olla naksutin. Se voi teoriassa olla mikä tahansa ääni tai aistihavainto, johon eläin on ehdollistettu. Naksutin on kuitenkin suosiossa, sillä sen ääni on ainutlaatuinen (eläin ei kuule vastaavaa ääntä koulutustilanteen ulkopuolella) ja pysyy aina samanlaisena, toisin kuin esimerkiksi kouluttajan kehusanat, jotka voivat muuttua jo äänensävyltäänkin. Naksuttimen käyttö on myös helppoa.


title: Naksutinkoulutus

text: Ehdollistumisen jälkeen naksahdus kertoo eläimelle, mikä reaktio on tuottavaa eli mistä reaktiosta eläin tullaan palkitsemaan. Koska naksahdus on kestoltaan lyhyt, eläimelle pystytään kertomaan alle sekunnin tarkkuudella, mistä käytöksestä se tullaan palkitsemaan. Palkkion ei tarvitse tulla heti, kunhan naksahdus ajoitetaan oikein (eläimen reagoidessa halutulla tavalla). Kouluttajan onkin oltava tarpeeksi nopea ja hallittava oikea ajoitus. Tämä voi olla helppoa tai vaikeaa riippuen siitä, kuinka nopeasta reaktiosta yritetään päästä palkitsemaan. Naksuttimen avulla eläimelle voidaan opettaa mitä tahansa, mihin sillä on olemassa fyysiset ja psyykkiset edellytykset.


title: Naksutinkoulutus

text: Kirjoja naksutinkoulutuksesta:


title: 1,1,1,2-tetrakloorietaani

text: 1,1,1,2-tetrakloorietaani (CHCl), on orgaaninen yhdiste, joka normaaliolosuhteissa on olomuodoltaan keltainen – punainen neste. 1,1,1,2-tetrakloorietaanin rakennekaava on ClCCHCl, moolimassa 167,8 g/mol, sulamispiste −70,2 °C, kiehumispiste 130,5 °C, suhteellinen tiheys 1,54 g/cm (vesi = 1,0 g/cm), liukoisuus veteen 25 °C:ssa 0,11 g/100 ml ja CAS-numero 630-20-6.


title: Bob Johnston

text: Donald William ”Bob” Johnston (14. toukokuuta 1932 Hillsboro, Texas – 14. elokuuta 2015 Nashville, Tennessee) oli yhdysvaltalainen musiikkituottaja. Hänet tunnetaan parhaiten yhteistyöstään Bob Dylanin, Johnny Cashin, Leonard Cohenin, Willie Nelsonin ja Simon & Garfunkelin kanssa.


title: Isang Yun

text: Isang Yun (; 17. syyskuuta 1917 – 3. marraskuuta 1995) oli eteläkorealainen säveltäjä.


title: Isang Yun

text: Isang Yun syntyi Chungmussa, nykyisessä Tongyeongissa, Etelä-Koreassa. Hän aloitti musiikin kirjoittamisen 14-vuotiaana ja opiskeli Japanissa. Hän palasi kotimaahansa Japanin liityttyä toiseen maailmansotaan, mutta joutui vuonna 1943 japanilaisten vangitsemaksi. Vuonna 1953 hän aloitti opettamisen Soulin yliopistossa ja vuonna 1956 hän siirtyi Eurooppaan täydentämään musiikinopintojaan.


title: Isang Yun

text: Isang Yun vietti suurimman osan ammattiurastaan Saksassa. Hän kuoli keuhkokuumeeseen Berliinissä 1995. Isang Yunin tuotantoon kuuluu muun muassa oopperoita, sinfonioita, konserttoja ja kamarimusiikkia.


title: Syrtis Major

text: Syrtis Major tai Syrtis Major Planitia on tumma alue Marsin pohjoisten alankojen ja eteläisten ylänköjen välimaastossa. Syrtis Major sijaitsee 1 500 kilometriä Marsin päiväntasaajalta pohjoiseen, ja se on itä–länsi-suunnassa noin 1 000 kilometriä leveä. Alue on saanut nimensä Ison-Syrtin antiikin aikaisen nimen mukaan.


title: Syrtis Major

text: Syrtis Major on ensimmäinen toisen planeetan pinnanmuoto, josta on tehty kirjallinen merkintä. Christiaan Huygens teki vuonna 1659 piirroksen, jossa alue mainitaan. Koska alueella tapahtuu eri vuodenaikoina näkyviä muutoksia, uskottiin aluksi, että Syrtis Major on meri. Myöhemmin oletettiin, että muutokset johtuivat kasvillisuudesta, joka vaihteli vuodenaikojen mukaan. Mariner- ja Viking-luotainten havainnot kuitenkin saivat tutkijat vakuuttumaan siitä, että muutokset johtuvat tuulen puhaltamasta hiekasta ja pölystä.


title: Scott Parker

text: Scott Matthew Parker (s. 13. lokakuuta 1980 Lontoo) on englantilainen jalkapalloilija, joka edusti vuonna 2017 päättyneellä urallaan useita Englannin Valioliigan seuroja ja pelasi viimeksi mestaruussarjan Fulhamissa. Hän oli pelipaikaltaan keskikenttäpelaaja.


title: Scott Parker

text: Parker aloitti ammattilaisuransa vuonna 1997 Charlton Athleticissä. Vuonna 2000 hän oli kuuden ottelun lainasopimuksella Norwich Cityssä. 128 Charlton -ottelun jälkeen Chelsea osti 175-senttisen keskikenttäpelaajan 10 miljoonalla punnalla vuonna 2004. Vuonna 2004 PFA valitsi Parkerin .


title: Scott Parker

text: Chelseassa Parker pääsi kentälle vain 15 kertaa kauden aikana. Ainoan Chelsea-maalinsa hän teki ottelussa Portsmouthia vastaan. Newcastle ilmoitti 15. kesäkuuta 2005 ostaneensa Parkerin 6,5 miljoonalla punnalla. Newcastlessa Parker pelasi kauden 2006–2007 loppuun.


title: Scott Parker

text: Kesäkuussa 2007 Parker siirtyi West Hamiin. Toimittajat valitsivat hänet Englannissa kaudella 2010–2011. Neljän West Ham -kauden jälkeen hän pelasi kaksi kautta Tottenham Hotspurissa sekä vielä kaudet 2013–2017 Fulhamissa.


title: Scott Parker

text: Englannin maajoukkueessa Parker esiintyi 18 kertaa. Debyyttinsä maajoukkueessa hän teki 16. marraskuuta 2003 Tanskaa vastaan. Hän pelasi EM-kilpailuissa 2012.


title: Taikausko

text: Taikausko on käsitys, että luonteeltaan uskonnollisista poikkeavat yliluonnolliset voimat voivat vaikuttaa todelliseen elämään. Taikausko on yksi taikuuteen eli magiaan uskomisen muoto.


title: Taikausko

text: Antropologi Margaret Mead on todennut, että taikausko on kuulunut jokaisen sivilisaation kulttuuriin. Vaikka tiede onkin länsimaissa syrjäyttänyt taikauskoa, monet länsimaalaiset ovat 1900-luvun lopulta alkaen pyrkineet tietoisesti löytämään uudelleen ja omaksumaan magian alkukantaisimpia juuria. New Agen myötä esimerkiksi shamanismi, okkultismi, ennustaminen, Tarot ja numerologia ovat lisänneet suosiotaan.


title: Taikausko

text: Taikausko-nimitystä käytetään usein toisten ihmisten uskomuksien teilaamiseen. Ei-uskovaiset kutsuvat monia uskontoja ”taikauskoisiksi”, ja yhden kirkon jäsenet saattavat pitää toisten kirkkojen edustajia taikauskoisina näiden ”outojen” tapojen johdosta. Puhdasoppisen tieteen kannattajat voivat luokitella sen ulkopuolelle jäävän parannuksen taikauskoiseksi näennäistieteeksi.


title: Taikausko

text:
Aivastukseen lausuttu ”Terveydeksi!” on alun perin siunaava toivotus, jonka tarkoitus on estää paholaista ottamasta haltuunsa ruumista, josta sielu väliaikaisesti lennähtää aivastuksen mukana ulos. Puun koputtaminen ihmisen sanoessa olevansa tyytyväinen johonkin perustuu vanhaan uskomukseen puun hengistä. Suolan viskaaminen vasemman olan yli perustuu uskomukseen, että juuri vasemman olkapään takana väijyvät pahat henget, jotka suola saa hetkeksi häkellyksiin. Hevosenkengän onnea tuova voima saattaa perustua siihen, että se on taottu pyhästä raudasta pyhällä tulella pyhän kuunsirpin muotoon. Jäniksenkäpälän voima onnenkaluna perustuu kosketusmagiaan, jonka ansiosta omistaja saa eläimen hyviä ominaisuuksia, joita jäniksellä on katsottu olevan useita. Musta kissa on huono enne, koska sen on katsottu elävän kaksoiselämää noitien maagisena kumppanina. Peilin särkyminen tuo huonoa onnea, koska kaikki kuvajaiselle tapahtuva koituu myös alkuperäisen kohtaloksi. Tikkaiden alitse kävelemisen pahaenteisyyden syy ei ole selvä, mutta se saattaa liittyä hirsipuuhun, johon kiivetään tikkailla.
Usko pahaan silmään eli pahaa aiheuttavaan katseeseen on laajalle levinnyt taikausko, jota vastaan on käytössä erilaisia suojautumiskeinoja.


title: Taikausko

text: Myös moni nykyinen tapa, jota ei pidetä taikauskoisena, perustuu vanhoihin uskomuksiin. Esimerkiksi peruskiven muuraamisen seremonia sai alkunsa antiikin roomalaisten ihmisuhriseremonioille, joissa rakennuksen häiritsemät henget lepytettiin.


title: Taikausko

text: Taikauskoa ovat myös onnennumerot ja onnenpäivät, tai onni yleensäkin. Lukua 13 pidetään laajalti epäonnen lukuna. Käsityksen on arveltu saaneen alkunsa viimeisestä ehtoollisesta, jossa kavaltaja Juudas oli 13. osanottaja. Perjantai 13. päivä on monelle huonon onnen päivä, sillä luvun 13 lisäksi perjantai oli Kristuksen kuolinpäivä sekä keskiajalla hirttäjäisten päivä.


title: Taikausko

text: Moni taikauskoinen tapa esiintyy loitsuina.


title: Taikausko

text: Taikakaluilla kuten talismaaneilla, amuleteilla ja maskoteilla tavoitellaan hyvää onnea.


title: Taikausko

text: Urheilijoilla on käytössä monenlaisia taikauskoisia tapoja ennen suoritusta. Urheilijoiden on arveltu suosivan taikauskoisia tapoja keinona hallita kilpailusta aiheutuvaa jännitystä ja tuomaan tunteen, että tuntematon on hallinnassa. Onnesta riippuvaiset pelurit kuten pokerinpelaajat ovat myös usein taikauskoisia. Vaarallisissa ammateissa toimivilla kuten merimiehillä ja kaivosmiehillä on esiintynyt paljon taikauskoisuutta. Teatterinäyttelijät pitävät esimerkiksi esitystä edeltäviä onnentoivotuksia huonona enteenä, joten he sen sijaan toivottavat toisilleen huonoa onnea.


title: Taikausko

text: Taikauskoisia kuoleman enteitä on eri kulttuureissa monenlaisia. Eri maissa on myös erilaisia uskomuksia sen suhteen, miten tietyllä tavalla puetut vaatteet vaikuttavat kantajansa onneen tai epäonneen. Pilvien liikkeistä ja eläinten puuhista ennustetaan tulevaisuutta edelleen monissa maalaisyhteisöissä.


title: Taikausko

text: Antropologi Bronisław Malinowskin mukaan ihmiset käyttävät maagisia rituaaleja ja magiaa tullakseen toimeen epävarmuuden, vaaran ja pelon kanssa. Käyttäytymistieteilijöiden mukaan taikauskoiset käsitykset saattavat vähentää stressiä ja vahvistaa selviytymisen mahdollisuuksia. Taikauskoisilla rituaaleilla on myös arveltu olevan myönteinen vaikutus tehtävän suorittamiseen, jos henkilö itse uskoo sen voimaan. Esimerkiksi onnenkalu voi tehdä kantajastaan optimistisemman ja parantaa hänen asennettaan. Taikakalujen antama voiman tunne voi pönkittää itseluottamusta ja antaa hallinnan tunteen.


title: Taikausko

text: Jotkin taikauskoiset rituaalit, kuten kuivuuden aikana suoritettu sadetanssi, voivat lisätä heimon yhtenäisyyttä ja yhteenkuuluvuutta kriisiaikana.


title: Taikausko

text: Lapsilla on tavallisesti neljän ja yhdentoista ikävuoden välillä paljon maagisia ja taikauskoisia käsityksiä maailmasta. Lapsena opitut taikauskoiset tavat saattavat säilyä aikuisikään, vaikka henkilö ei niihin enää uskoisi.


title: Taikausko

text: Kokeellisen psykologian professorin Bruce Hoodin mukaan taipumus taikauskoisuuteen on pinttynyt syvälle ihmisten aivoihin. Jopa kaikkein järkevimmät ihmiset saattavat joskus käyttäytyä vähemmän järkevällä tavalla. Hän havaitsi suorittamissaan kokeissa aikuisen ihmisen aivojen näkökeskuksen lisäävän havaintoihin yksityiskohtia, joita koehenkilöille näytetyissä kuvissa ei ole. Samoin toimivat pienten lasten aivot. Hoodin mukaan jo lapsissa havaittu vaistonvarainen informaation järjestäminen selittää myös sen, miten aikuiset ovat taikauskoisia. Hänen mukaansa taikausko selittyy sillä, että ihmisaivot ovat evoluution saatossa ohjelmoituneet niin, että sattumat saavat suuren merkityksen.


title: Taikausko

text: Dosentti Marjaana Lindemanin johtaman tutkimuksen ”Taikauskon vetovoima” mukaan käsitykset, joita on nimitetty joko taikauskoksi, paranormaaliksi, yliluonnolliseksi tai maagiseksi eli taikuudeksi, ovat kaikki yksi ja sama asia. Voidaan puhua yleisestä taipumuksesta uskoa yliluonnollisiin ilmiöihin. Yliluonnollisia uskomuksia voidaan parhaiten selittää yksilön taipumuksella nojautua lapsuudenaikaisiin, eriytymättömiin käsityksiin todellisuudesta. Näissä käsityksissä sekoitetaan elottomien, elollisten ja mielellisten asioiden keskeiset ominaisuudet. Aikuisilla nämä sekaannukset voivat toimia tieteellisen tiedon rinnalla.


title: Sympaattinen hermosto

text: Ääreishermostossa sympaattista hermostoa edustaa sympaattinen hermorunko (), joka muodostuu sympaattisista ganglioista ja niitä yhteen liittävistä aksonikimpuista. Sympaattinen hermosto on tahdosta riippumattoman (autonomisen, vegetatiivisen) hermojärjestelmän toinen pääosa. Sympaattisia hermorunkoja on kaksi ja ne sijaitsevat molemmin puolin selkäydintä.


title: Sympaattinen hermosto

text: Sympaattinen hermosto säätelee verenkiertoelinten, rauhasten, ruoansulatuskanavan ja virtsaelinten toimintoja. Sympaattisen hermoston toiminta vilkastuu stressitilanteissa ja fyysisessä rasituksessa. Se lisää elimistön suorituskykyä mm. avartamalla hengitysteitä, lisäämällä sydämen lyöntitiheyttä ja iskutilavuutta, lisäämällä sydämen ja luustolihasten verenkiertoa sekä rajoittamalla ihon ja ruuansulatuselimistön verenkiertoa. Maksan glykogeeni pilkkoutuu glukoosiksi verenkiertoon. Samoin rasvakudoksesta vapautuu rasvahappoja helposti hyödynnettävinä energialähteinä. Silmien mustuaiset laajenevat. Pitkäkestoisessa sympatikotonuksessa monet hormonitoiminnot muuttuvat, esimerkiksi kortisonin eritys lisääntyy.


title: Sympaattinen hermosto

text: Sympaattisten hermojen preganglionaaristen neuronien synapsipäätteistä erittyy asetyylikoliinia, kun taas postganglionaaristen neuronien synapsipäätteistä erittyy useimmiten noradrenaliinia. Noradrenaliinin tavoin vaikuttavia aineita kutsutaan sympatomimeeteiksi ja sympaattisen hermoston toimintaa estäviä aineita sympatolyyteiksi.


title: Sympaattinen hermosto

text: Tahdosta riippumattoman hermoston toinen osa on parasympaattinen hermosto. Sympaattinen ja parasympaattinen hermosto vaikuttavat toistensa suhteen usein vastakkaisesti. Sympaattiset hermosyyt johtavat selkäytimestä sympaattiseen hermorunkoon, jossa on hermosoluja, ja siitä edelleen pääte-elimeen.


title: Dave Baksh

text: David Nizaam Baksh (s. 26. kesäkuuta 1980, Toronto, Ontario, Kanada), tunnetaan paremmin nimellä Dave Brownsound, oli Sum 41 -yhtyeen pääkitaristi. Dave liittyi Sum 41 -yhtyeeseen kolmantena jäsenenä kesällä 1996.


title: Dave Baksh

text: 11. toukokuuta 2006 Baksh ilmoitti bändilleen jättävänsä Sum 41:n yksityisasioiden takia. Hän selitti ettei hän pystynyt harjoittamaan kitaransoittotaitojaan ilman että se haittasi yhtyettä. Hän kertoi myös perustavansa yhdessä serkkunsa Vaughn Lalin kanssa uuden heavy metal -yhtyeen, Brown Brigaden.


title: Dave Baksh

text: Kesällä 2008 Brown Brigade ilmoitti jättäytyvänsä tauolle, syynä Daven haluttomuus jatkaa yhtyeen solistina. Uutta solistia ei ole löytynyt, joten yhtyeen jäsenet hajaantuivat eri projektiensa pariin. Baksh siirtyi soittamaan The Organ Thieves -nimiseen yhtyeeseen.


title: Heidi Köngäs

text: Heidi Maritta Köngäs (o.s. Myntti, s. 15. syyskuuta 1954 Tukholma, Ruotsi) on suomalainen ohjaaja ja kirjailija.


title: Heidi Köngäs

text: Köngäs kirjoitti ylioppilaaksi 1974, opiskeli Helsingin yliopiston valtiotieteellisessä tiedekunnassa 1975–1979 ja suoritti Sanoman toimittajakoulun 1979–1980. Hän opiskeli ohjaamista Yleisradion ammattioppilaitoksessa 1980 ja suoritti televisioalan opintoja Lontoossa 1993–1994. Köngäs työskenteli Helsingin Sanomien toimittajana 1980–1984 ja on vuodesta 1984 lähtien työskennellyt Yleisradion TV1:n toimittajana, tuottajana ja ohjaajana.


title: Heidi Köngäs

text: Könkään ohjaustöihin kuuluvat "Hyväntekijä" (2014), "Liian paksu perhoseksi" (1998) ja "Viimeiset mitalit" (2000), jotka perustuvat Sisko Istanmäen alkuperäisteoksiin. "Tappava säde" perustuu Leena Lehtolaisen samannimiseen romaaniin. Könkään ohjaustöihin kuuluvat tv-sarjat "Kirje isältä", "Tauno Tukevan sota" (käsikirjoittajina Laila ja Eve Hietamies) ja "Punahilkka". Könkään ohjaajan uraa on muistettu Venla-, Koura- ja Telvis-palkinnoilla. Vuonna 1998 Prix Europa -erikoispalkinto myönnettiin Könkään elokuvalle "Liian paksu perhoseksi".


title: Heidi Köngäs

text: Köngäs on julkaissut romaaneja, joista "Dora, Dora" on ollut Finlandia-palkintoehdokkaana. Esikoisteos "Luvattu" kuvaa maalaiskylässä elävän nuoren naisen luvatonta rakkautta. Keskimmäinen, "Vieras mies" liikkuu pienessä maalaiskaupungissa samojen teemojen – etenkin epäsovinnaisen rakkauden – ympärillä. "Vieras mies" on julkaistu myös saksaksi (Persona Verlag, 2006), "Dora Dora" myös viroksi.


title: Heidi Köngäs

text: Lisäksi Köngäs on kirjoittanut kolme lastenkirjaa, jotka Liisa Kallio on kuvittanut.


title: Heidi Köngäs

text: Ohjaukset on tuotettu TV:lle ellei toisin mainita.


title: Monsterit Oy

text: Monsterit Oy ("Monsters, Inc.") on vuonna 2001 ensi-iltansa saanut Pixarin tuottama tietokoneanimaatioelokuva. Elokuva kertoo monstereista eli hirviöistä, jotka tuottavat sähköä Monsterila-kaupunkiinsa pelottelemalla lapsia. "Monsterit Oy" on neljäs Pixarin ja The Walt Disney Companyn yhdessä tuottama koko perheen elokuva, ja se sai ensi-iltansa Yhdysvalloissa 2. marraskuuta 2001.


title: Monsterit Oy

text: Ensi-iltanaan elokuva myi enemmän lippuja kuin yksikään muu animaatioelokuva, ja tulos oli elokuvahistorian kuudenneksi paras. Vuonna 2010 virallistettiin tieto, että elokuva saa jatko-osan "Monsterit-yliopisto", joka ilmestyi kesäkuussa 2013.


title: Monsterit Oy

text: "The New York Timesin" kriitikot valitsivat "Monsterit Oy:n" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Monsterit Oy

text:
Tarina kietoutuu kahden sähköyhtiössä työskentelevän monsterin – Matias "Masi" Pallopään ja Tarmo "Tare" Karvasen (englanniksi "Mike Wazowski" ja "James P. Sullivan") – ympärille, jotka ovat yhtiön ylivoimaisesti tuotteliaimmat pelottelijat. Lasten pelottelu vaatii kuitenkin monstereilta paljon rohkeutta, sillä lasten kosketuksen kuvitellaan olevan myrkkyä hirviöille. Kateellinen ja kiero toiseksi paras pelottelija Räähkä Poks (englanniksi "Randall Boggs") ei kaihda keinoja sähköntuotannon uudistamiseksi. Eräs pieni lapsi pääsee vahingossa Monsterilaan. Lopuksi lapsi kuitenkin saadaan takaisin omaan kotiinsa, ja pelottelun sijaan naurusta aletaan tuottaa energiaa, sillä se on viisi kertaa tehokkaampaa.
Elokuva sai Oscar-palkinnon Parhaasta laulusta, ja se oli ehdolla kolmeen muuhun Oscar-palkintoon: parhaaseen animaatioelokuvaan, parhaaseen musiikkiin ja parhaisiin äänitehosteisiin.


title: Charles N’Zogbia

text: Charles N’Zogbia (s. 28. toukokuuta 1986 Harfleur, Ranska) on ranskalainen jalkapalloilija. Hän edusti vuosina 2011–2016 Englannin valioliigassa pelannutta Aston Villaa, jonne hän siirtyi Wiganista.


title: Charles N’Zogbia

text:
Hän pelaa yleensä keskikentän vasenta laitaa, mutta on nähty pelaavan myös vasempana puolustajana.
Hän on pelannut myös Ranskan alle 21-vuotiaiden joukkueessa.


title: Charles N’Zogbia

text: N’Zogbia aloitti uransa ammattilaisena Newcastlessa vuonna 2004. Siirto N’Zogbian kasvattajaseurasta Le Havre AC:stä Newcastleen ei sujunut aivan helposti, vaan lopulta pitkän kiistelyn jälkeen FIFA:n päätöksellä siirto toteutui ilman siirtokorvausta.


title: Charles N’Zogbia

text: N’Zogbia teki yhdeksän maalia pelaamissaan 118 Newcastle-ottelussa. Hän siirtyi tammikuun siirtoikkunassa 2009 Wiganiin kuuden miljoonan punnan korvausta vastaan ja samassa kaupassa Ryan Taylor siirtyi Newcastleen. Siirtoa ennen N’Zogbialla oli riitoja valmennusportaan kanssa.


title: Charles N’Zogbia

text: Birminghamilaisseura Aston Villa ilmoitti heinäkuussa 2011, että se on tehnyt sopimuksen Charles N´Zogbian kanssa. Aston Villa joutui pulittamaan ranskalaislaiturista arviolta 9,5 miljoonaa puntaa eli noin 11 miljoonaa euroa.


title: The Gathering

text: The Gathering on vuonna 1989 perustettu alankomaalainen yhtye. Se perustettiin metalliyhtyeenä, ja myöhemmin yhtye on kuvannut musiikkiaan muun muassa "trip rockiksi".


title: The Gathering

text: The Gatheringin ensiesiintyminen tapahtui tammikuussa 1991, ja ensimmäinen demo levytettiin saman vuoden huhtikuussa. Samoihin aikoihin yhtye teki myös esiintymisiä Samaelin, Morbid Angelin ja Deathin konserttien avausaktina. Yhtye sai levytyssopimuksen Foundation 2000:lta ja julkaisi esikoisalbuminsa "Always..." vuonna 1992. Samalla levy-yhtiöllä julkaistiin myös "Almost a Dance" (1993).


title: The Gathering

text: Vuonna 1994 The Gatheringiin liittyi naislaulaja Anneke van Giersbergen. Yhtye vaihtoi myös levy-yhtiönsä Century Media Recordsiin. "Mandylion" (1995) oli ensimmäinen albumi sekä uuden laulajan kanssa että uudella levy-yhtiöllä. Albumin lisäksi listoille nousi siltä julkaistu single "Strange Machines".


title: The Gathering

text: The Gathering perusti vuonna 1999 oman levy-yhtiönsä Psychonaut Recordsin.


title: The Gathering

text: Vuoden 2007 elokuussa Anneke erosi yhtyeestä. Eroamispäätöksen takana oli useita syitä — hän halusi mm. keskittyä jatkossa perheeseensä ja omaan yhtyeeseensä Agua de Annique. Vuonna 2009 hänen tilalleen tuli Silje Wergeland yhtyeestä Octavia Sperati.


title: The Gathering

text: Anneken viimeiseksi esiintymiseksi Gatheringin laulajana jäi 4.8.2007 Ankkarockin keikka. Kyseessä oli samalla yhtyeen kiertueen viimeinen keikka.


title: Heerlen

text: Heerlen (myös Heerlen-Kerkrade) on kaupunki Alankomaiden kaakkoisosassa. Se on Limburgin provinssin toiseksi suurin kaupunki Maastrichtin jälkeen. Vuonna 2011 kaupungissa oli 89 212 asukasta. Heerlenin tunnetuin rakennus on lasipalatsi vuodelta 1935, modenin arkkitehtuurin varhaisimpia edustajia.


title: Kauhujen talo

text: Kauhujen talo () on jokavuotinen, halloweenin aikoihin esitettävä kauhuteemainen jaksotyyppi yhdysvaltalaisessa televisiosarjassa "Simpsonit". Kauhujen talo -jaksot ovat yleensä tavallisia "Simpsonien" jaksoja synkempiä, pelottavampia ja väkivaltaisempia, ja niiden tapahtumat ovat usein yliluonnollisia tai muuten sellaisia, että ne eivät soveltuisi normaaleihin jaksoihin; esimerkiksi hahmot saattavat kuolla ilman että se vaikuttaa sarjan jatkumoon. Sarjan 2. tuotantokaudesta lähtien jokaisella tuotantokaudella on ollut aina yksi Kauhujen talo -jakso.


title: Kauhujen talo

text: Kauhujen talo -jaksot sisältävät aina kolme itsenäistä tarinaa, jotka ovat teemoiltaan erilaisia. Ne voivat parodioida tunnettuja vanhoja tai uusia kauhuelokuvia kuten "Hohto" tai "Tiedän mitä teit viime kesänä". Myös vanhan tv-sarjan "Hämärän rajamailla" jaksot ovat innoittaneet useita Kauhujen talo -tarinoita. Joskus aiheet on poimittu kirjallisuudesta, esimerkiksi kaikkein ensimmäisessä Kauhujen talossa oli "Simpsonien" versio Edgar Allan Poen viktoriaanisesta kauhurunosta ”Korppi”. Suorien parodioiden sijasta osiot voivat perustua yleisemmille kauhukliseille (kummitukset, ihmissudet, vampyyrit, zombit, pahat kaksoisolennot jne.) tai sitten niissä voi olla kokonaan omaperäinen idea. Lisäksi huomattava osuus varsinkin uudemmista Kauhujen talo -jaksojen tarinoista parodioi enemmän tieteis- ja jännityselokuvia kuin perinteistä kauhugenreä.


title: Kauhujen talo

text: Varhaisemmissa Kauhujen talo -jaksoissa on mukana osioita yhdistävä kehystarina. Nimi "Treehouse of Horror" (kirjaimellisesti ”Kauhujen puumaja”) viittaa kaikkein ensimmäisen jakson kehystarinaan, jossa Bart ja Lisa kertoivat kauhutarinoita pihansa puumajassa. Kehystarinan sijasta osioiden välissä voi olla lyhyitä juonto-osuuksia, joissa hahmot esittelevät kunkin tarinan. Ensimmäiset Kauhujen talot myös alkoivat ylimääräisellä kohtauksella, jossa Marge varoittaa katsojia edessä olevan jakson pelottavuudesta.


title: Kauhujen talo

text: Kauhujen talo -jaksoissa on joitakin toistuvia vakiovitsejä. Esimerkiksi avaruusolennot Kang ja Kodos esiintyvät jokaisessa Kauhujen talo -jaksossa, eivätkä juuri koskaan missään muissa jaksoissa. Sarjan alkutunnus on näissä jaksoissa yleensä tavallisesta poikkeava ja kauhuteemaan sopiva; ensimmäisissä Kauhujen taloissa se käsitti aina näkymän Springfieldin hautausmaalta ja lähikuvia hautakivien huvittavista teksteistä. Lisäksi Kauhujen talo -jaksoissa lopputekstit sisältävät väännöksiä sarjan tekijöiden nimistä, ne on kirjoitettu vihreällä fontilla normaalin keltaisen sijasta ja niiden aikana tunnusmusiikki kuullaan "aavemaisena" versiona.


title: Kauhujen talo

text: Kauhujen talo -jaksoilla ei ole erillisiä nimiä, vaan ne on pelkästään numeroitu. Englanninkielisissä jaksonimissä käytetään roomalaisia ja suomenkielisissä tavallisia numeroita. Tuotantokausilla 2.–4. nimien suomennokset eivät vielä vastanneet tätä kaavaa vaan jokaisella jaksolla oli itsenäinen suomenkielinen nimi. Vanhempien Kauhujen talo -jaksojen alussa (aina ”Kauhujen talo, osa 12:een” asti) lukee englanninkielinen teksti "The Simpsons Halloween Special", mutta se ei koskaan ole ollut yhdenkään jakson virallinen esitysnimi. Yhdysvalloissa Kauhujen talo -jaksojen ensi-illat ajoitetaan aina mahdollisimman lähelle halloweenia eli loka–marraskuun vaihteeseen. Suomessa näin ei ole pääasiassa tehty, mutta sattumalta neljäs Kauhujen talo osui ensiesitykseltään Suomessakin halloweenin tienoille, 5. marraskuuta 1994. Kauhujen talo -jaksoilla on yleensä tavallista korkeampi ikäraja.


title: Kauhujen talo

text: 27. kauden jakso ”Hirveä halloween” on toistaiseksi ainoa "Simpsonien" halloween-aiheinen jakso, joka ei ole Kauhujen talo -jakso.


title: Kauhujen talo

text: Koko Simpsonin perhe on tapettu Kauhujen talo -jaksoissa useasti. Homer on kuollut useimmin, yhteensä 28 kertaa.


title: Nollapiste

text: Nollapiste tarkoittaa nollalla merkittyä asteikon kohtaa. Sanalla viitataan eri käsitteisiin:


title: Vilho

text: Vilho on suomalainen miehen etunimi. Vilhon nimipäivä on 6. huhtikuuta, jolloin on myös Villen, Vilhelmin, Vilin, Viljamin ja Jamin nimipäivä. Suomessa nimi on vuoden 2009 loppuun mennessä annettu 33 934 miehelle sekä 1900-luvun alussa muutamalle naisellekin.


title: Vilho

text: Vilho on alun perin ollut suomalaisessa kalenterissa muodossa ”Wilho”.


title: Vilho

text: Tämä muoto on johdatettu nimestä Wilhelm, joka taas on alun perin tarkoittanut puolustavaa soturia tai kypäräniekkaa.


title: Polttoainevero

text: Polttoainevero on moottoribensiinistä, dieselöljystä sekä kevyestä ja raskaasta polttoöljystä kannettava valmistevero. Veroa kannetaan Suomessa eduskunnan säätämän lain 1472/94 perusteella. Merkittäviä muutoksia lakiin tuli voimaan vuoden 2011 alusta, jolloin siirryttiin terminologiaan, jonka mukaan polttoaineen valmistevero koostuu kolmesta osasta, jotka ovat energiasisältövero, hiilidioksidivero ja huoltovarmuusmaksu. Sitä ennen valmisteveron eri osien nimitykset olivat perusvero, lisävero ja huoltovarmuusmaksu.